qundao/data-zh-poetry huggingface dataset:
玉河泛舟至石舫登岸即事四绝句·其一
作者：弘历
朝代：清
体裁：七言绝句

玉河三里不为长，荡桨鳞塍阅两傍。雨足今年插秧早，幸看芃绿尺馀强。
玉河泛舟至石舫登岸即事四绝句·其三
作者：弘历
朝代：清
体裁：七言绝句

北地养蚕后南国，缫盆今始报丝收。机房轧轧声鸣处，数典何妨效女牛。
玉河泛舟至石舫登岸即事四绝句·其二
作者：弘历
朝代：清
体裁：七言绝句

东漾昆明界接西，闸军牵缆力胥齐。湖中治镜阁经过，思义循名自凛兮。
玉河泛舟至石舫登岸即事四绝句·其四
作者：弘历
朝代：清
体裁：七言绝句

泛来石舫舣石岸，名曰登舟实下舟。径指山阴有馀暇，索教佳处试吟搜。
玉河泛舟遂至玉泉山静明园得诗四首·其一
作者：弘历
朝代：清
体裁：七言绝句

连日金风占断晴，悦心聊可泛昆明。石桥那畔玉河接，秋色玉峰早相迎。
玉河泛舟遂至玉泉山静明园得诗四首·其三
作者：弘历
朝代：清
体裁：七言绝句

稻田吐穗露华浓，町上豆秧绿更䒠。无隙地还无不美，真教额手庆良农。
玉河泛舟遂至玉泉山静明园得诗四首·其二
作者：弘历
朝代：清
体裁：七言绝句

耕织图中织女机，由来所重廑民依。若云博古拟银汉，也缱黄姑新别归。
玉河泛舟遂至玉泉山静明园得诗四首·其四
作者：弘历
朝代：清
体裁：七言绝句

界湖楼接静明园，到岸维舟便入门。此地祇宜诸品净，笑予何事未忘言。
玉河进舟至玉泉山作·其一
作者：弘历
朝代：清
体裁：七言绝句

一雨昆明水涨波，夹川农事阅如何。云黄遍硕高牟穗，毯绿才分嫩稻科。
玉河进舟至玉泉山作·其三
作者：弘历
朝代：清
体裁：七言绝句

溯洄因至水源头，别馆芳菲足憩留。今日香山驻清跸，翠峰早喜近迎眸。
玉河进舟至玉泉山作·其二
作者：弘历
朝代：清
体裁：七言绝句

溪村伊轧响缲车，閒却钩筐笑语哗。闻道南方春雨冷，恐迟蚕事忆杭嘉。
玉河进舟至玉泉山作·其四
作者：弘历
朝代：清
体裁：七言绝句

前朝亦诣灵泉祷，祈雨无言谢雨言。此后三时正悠久，慰心姑置惧心存。
玉河雨泛至玉泉
作者：弘历
朝代：清
体裁：古风

地灵神爽灵，诚求每响应。夜雨惜未沾，肃吁继沾更。簇云朝复浓，阵雨轻桡迎。烟光暗远山，珠点骤明镜。既优亦既渥，利农兼愈病。无年不愁旱，暂愁即吾幸。作解有秋卜，不战遐方定。一心讵敢盈，万几惟益敬。
玉泉
作者：弘历
朝代：清
体裁：古风

玉泉此为源，泉源岂即此。试问所从来，只此一勺水。玉名玉岂真，泉名玉尤幻。而我对玉泉，如是幻真玩。石髓澄堪漱，烟萝绿可扪。雨后溪流急，山根带涨痕。暴涨退亦急，垂柳丝馀湿。惟兹有本泉，终古长潗潗。潺溪惬静聆，清泚供幽眺。心与境俱适，何必苏门啸。趵突声犹状，匡庐匪当对。垂虹旧传名，吁嗟耳食辈。
玉泉
作者：弘历
朝代：清
体裁：五言绝句

玉泉清彻底，荇藻无纤鳞。取譬有所思，含垢能容人。
玉泉即景·其一
作者：弘历
朝代：清
体裁：七言绝句

碧水文漪漾木兰，翠峰倒影入凭观。廓如明圣应相让，心寄空澄天地宽。
玉泉即景·其三
作者：弘历
朝代：清
体裁：七言绝句

小坐清音净绝尘，林泉益古景偏新。消閒翰墨聊评校，往往今人逊昔人。
玉泉即景·其二
作者：弘历
朝代：清
体裁：七言绝句

疏剪榆杨去阴翳，剔除沙石露泉源。竹垆制就山房供，文火閒看蟹眼翻。
玉泉回棹仍至万寿山
作者：弘历
朝代：清
体裁：七言律诗

清跸来游日未中，言旋恰喜半帆风。名山最是三春好，别馆由来一水通。大略何妨观了了，馀閒未免趁匆匆。开窗上下天光接，兴与烟波杳莫穷。
玉泉山
作者：弘历
朝代：清
体裁：古风

香山留信宿，略畅烟霞意。御苑返凌晨，总此乾惕志。玉泉东道主，路便供清憩。况兹林泉佳，于焉一停跸。轩斋旧所建，延访何拘地。传餐命卫士，问政除群吏。敕几时复暇，揽结成幽寄。蒙茸萝薜烟，荟蔚髻鬟翠。黄莺隔树声，白鹤梳风翅。招提钟鱼答，灵湫蛟龙秘。泛滥鸥波绉，荡漾木兰试。学飞乳燕骄，逐队赪鱼醉。天机寓所会，物性从其类。据石读前题，忽作经年事。
玉泉山停跸题涵漪斋
作者：弘历
朝代：清
体裁：七言律诗

三日香山已畅游，言旋路便静明留。别峰亦自堪如画，新水居然可泛舟。遂到溪斋那劳步，閒披漪牖信澄眸。回看西巘足相傲，智乐还能似此不。
玉泉山北
作者：弘历
朝代：清
体裁：七言律诗

高低无麦不菁葱，含气结浆远近同。露润晶晶辉晓日，浪翻叠叠度轻风。岂非来往寻常路，却异忧欣方寸衷。独忆师贞临寇穴，捷音望至旦明中。
玉泉山即景
作者：弘历
朝代：清
体裁：五言律诗

寻源进画航，雨足改山光。沃若千林表，悠然一水方。亭轩含静趣，花木吐新芳。叩贶兼揽景，前朝约拟偿。
玉泉山即景
作者：弘历
朝代：清
体裁：七言律诗

烟霞表里因心静，天水空澄触目新。启迪诗怀涵万象，陶镕山色入三春。轻云过午鱼鳞叠，积雪晞阳螺黛皴。低町高田连近远，所欣一例利耕畇。
玉泉山即景
作者：弘历
朝代：清
体裁：七言律诗

第一泉边旧建园，书堂洒落远尘喧。便教小住慢言去，每喜寻流遂得源。山鸟窥人白昼静，庭松阅岁绿阴繁。天机道筦何曾閟，个趣伊谁善体存。
玉泉山天下第一泉龙神祠落成诗纪其事
作者：弘历
朝代：清
体裁：五言排律

功德无双水，名称第一泉。合教崇庙貌，用以妥神筵。方落临佳令，肇禋卜吉蠲。瓣香亲致敬，清酒命申虔。灵贶时旸雨，鸿庥利涧瀍。黄图佑千载，壬养纪今年。
玉泉山晓秋
作者：弘历
朝代：清
体裁：古风

岚烟霏萝径，晓日衔云巘。经年临玉泉，当秋憩云馆。窗间纳峣峰，苑外驻翠䍐。朱明暑已消，少皞律方践。游心玩竹素，式古披芸卷。商吹萧然闻，忧怀聊一遣。
玉泉山晓秋揽景
作者：弘历
朝代：清
体裁：七言律诗

谁道秋光易感悲，秋光亦有助欢时。风疏密树心俱爽，云淡高空意与迟。勒壁诗情觇岁月，环阶水态净襟期。山斋小憩方成句，又报花间昼漏移。
玉泉山杂咏十六首 其一 清音斋
作者：弘历
朝代：清
体裁：七言绝句

数竿竹是湘灵瑟，一派泉真流水琴。净洗闻尘澄耳观，不知何处觅清音。
玉泉山杂咏十六首 其七 试墨泉
作者：弘历
朝代：清
体裁：七言绝句

行云流水定何踪，试笔欣当五合逢。惭愧会稽王内史，至今犹说墨云浓。
玉泉山杂咏十六首 其三 冠峰亭
作者：弘历
朝代：清
体裁：七言绝句

危亭四柱据层峰，携得峰云一袖浓。恰似梵天花雨里，珠宫每冠玉芙蓉。
玉泉山杂咏十六首 其九 写琴廊
作者：弘历
朝代：清
体裁：七言绝句

曲折回廊致有情，槛依泻玉静中鸣。灵岩若复相衡量，响屧还嫌太艳生。
玉泉山杂咏十六首 其二 华滋馆
作者：弘历
朝代：清
体裁：七言绝句

竹素园中翰墨筵，优游良觉沃心田。偶来便尔忘归去，满目生机总静妍。
玉泉山杂咏十六首 其五 赏遇楼
作者：弘历
朝代：清
体裁：七言绝句

于此赏心遇每多，春风秋月周岩阿。十年前题绿壁字，一弹指顷才几何。
玉泉山杂咏十六首 其八 分鉴曲
作者：弘历
朝代：清
体裁：七言绝句

曲径沿堤两鉴分，云容岚态总堪欣。恰如一月千江印，全体徒劳拟议纷。
玉泉山杂咏十六首 其六 飞云㟪
作者：弘历
朝代：清
体裁：七言绝句

丰隆技痒不可止，形其奇峰色其绮。借问长绳系得无，小试为之旋飞起。
玉泉山杂咏十六首 其十 延绿厅
作者：弘历
朝代：清
体裁：七言绝句

沓嶂威纡列绣屏，每当过雨便来青。画家欲拟真粉本，岚霭何曾有定形。
玉泉山杂咏十六首 其十一 犁云亭
作者：弘历
朝代：清
体裁：七言绝句

绿甸高低绘麦禾，犁云锄雨较如何。一年最是关心处，忧为兹多乐亦多。
玉泉山杂咏十六首 其十三 如如室
作者：弘历
朝代：清
体裁：七言绝句

金刚如者都称六，梵帙原来更有三。三亦非多六非欠，本无一物个中函。
玉泉山杂咏十六首 其十二 罗汉洞
作者：弘历
朝代：清
体裁：七言绝句

何年驻锡应真群，坐席霏微花雨芬。试问维摩著也未，辨才到此竟难分。
玉泉山杂咏十六首 其十五 迸珠泉
作者：弘历
朝代：清
体裁：七言绝句

青蒲戟戟石磷磷，错落倾来万斛珍。最是松风萝月下，夜深仿佛见鲛人。
玉泉山杂咏十六首 其十六 心远阁
作者：弘历
朝代：清
体裁：七言绝句

山中树古不妨苍，阁里夏深还觉凉。寥天大野何空阔，襟袖之间意与长。
玉泉山杂咏十六首 其十四 层明宇
作者：弘历
朝代：清
体裁：七言绝句

绝顶平凌下视云，水村山郭望中分。以斯朗照通为政，何虑人情物理纷。
玉泉山杂咏十六首 其四 观音洞
作者：弘历
朝代：清
体裁：七言绝句

何处飞来此落伽，默然不更转三车。设云义谛无馀转，者个非忘见转差。
玉泉山秋望
作者：弘历
朝代：清
体裁：古风

叶落村树稀，山瘦秋容老。偶来步岩磴，霜迹羊肠绕。黄匀莎草坡，丹衬枫林杪。是时西成毕，田家获万宝。却见场圃间，比栉诚美好。稍喜衣食足，犹虑追呼扰。先忧后乐心，未许侍臣晓。
玉泉山罗汉洞勒壁
作者：弘历
朝代：清
体裁：五言律诗

石室苔痕古，探幽步屧频。到山清念虑，当户足松筠。此地堪消夏，忘言礼应真。灵泉千古澈，不必更寻津。
玉泉山西
作者：弘历
朝代：清
体裁：七言律诗

偶忆香山欲暂居，西沟缓辔一循诸。种槐已自荫涂满，芃麦何曾见尺馀。农事兆佳真慰矣，天恩盟独祗瞿如。三朝便尔偷閒往，几务仍勤敢懈予。
玉泉山西
作者：弘历
朝代：清
体裁：五言律诗

细雨落犹密，山程近不遥。吐齐麰麦穗，润遍黍禾苗。陌树岁为长，烟丝风与飘。诗情及农况，触目幸都饶。
玉泉山西
作者：弘历
朝代：清
体裁：古风

轻舆历山西，麦田绿翻浪。讶殊昨进宫，枯苗待膏状。缘季春下旬，雨势此间畅。然惟数里耳，其他原一样。禾较麦更要，东坡语尤当。以此十日期，菀结迫吾望。云作风随之，索然此惆怅。
玉泉山西
作者：弘历
朝代：清
体裁：七言律诗

轻舆晓发玉山西，蔚绿如油麦颖齐。昨夏前春诚彼胜，持盈戒满敬吾跻。润膏更喜滋黍垄，馀利何妨到菜畦。今岁卷阿真侥倖，松泉之侧畅吟题。
玉泉山西
作者：弘历
朝代：清
体裁：古风

香山至玉泉，都无十里遥。驾言返御园，晓舆发鸣鞘。雨后风作凉，露气瀼秋郊。麦或收在场，滞穗仍馀抛。禾黍弥近远，绿润芃新苗。此景实鲜逢，额手占农谣。曰惕乃邻谦，曰庆恐类骄。三百六旬中，娱心能几朝。
玉泉山西·其一
作者：弘历
朝代：清
体裁：七言绝句

秋来尚未陟香山，清跸聊乘一日閒。纵是画屏常在目，不如佳处自跻攀。
玉泉山西·其三
作者：弘历
朝代：清
体裁：七言绝句

早田晚田一律佳，曰旸曰雨近真谐。半年饱识廑农苦，今日方看略慰怀。
玉泉山西·其二
作者：弘历
朝代：清
体裁：七言绝句

玉泉小憩路由西，禾黍一沟秀欲齐。铜雀喧鸣兆已好，教防蹂躏紫骝蹄。
玉泉山西·其四
作者：弘历
朝代：清
体裁：七言绝句

午热欣缘催谷熟，蒸为雨亦润畦蔬。慰馀翻自生忧惕，时若毋忘待泽初。
玉泉山西再叠己酉韵
作者：弘历
朝代：清
体裁：七言律诗

小驻静明更向西，途旁农务绿芃齐。不教随骑轻为躏，益切因心敬以跻。古寺无风林静树，野村有露菜铺畦。沿观颇觉情怀适，佳景香山许历题。
玉泉山见新耕者
作者：弘历
朝代：清
体裁：七言律诗

迟日寻芳到玉泉，含胎花信欲嘕娟。虚窗纳远聊披景，沃壤融膏见种田。已盼雨灵亟颙若，乍看土润为欣然。山容水态田盘似，所得今朝迥胜前。
玉泉山题观音洞
作者：弘历
朝代：清
体裁：七言绝句

象胁林园遍大千，偶然趺坐在山巅。壶中弱水三千尺，若个能撑无底船。
玉泉山首夏·其一
作者：弘历
朝代：清
体裁：五言律诗

维舸款岩扉，珠宫冠翠微。叶齐山径瘦，絮重水波肥。带藻鱼儿跃，衔花燕子飞。峡音中琴理，惟愧五弦挥。
玉泉山首夏·其二
作者：弘历
朝代：清
体裁：五言律诗

雨后乘新润，农人出种多。释兹无乐我，劬彼最怜他。俯畅波图镜，遐睎峰濯螺。候长芳未歇，阜物协南讹。
玉泉山龙王庙谢雨之作
作者：弘历
朝代：清
体裁：七言律诗

几次沾恩近实优，幸叨下稔穫来牟。继春救夏暵诚济，利物霈天泽合酬。敢曰慰乎慰邻逸，亦惟已敕已先忧。军营奏适联翩报，邪教净除待捷投。
玉泉山龙王庙谢雨之作
作者：弘历
朝代：清
体裁：七言律诗

春月未须祈泽施，夏初过已默恩求。夜霖晓即崇祠叩，时霈诚应夙愿酬。孰谓长河方过闸，重逢阵雨骤迎舟。天浆此次真优渥，损益受招增慎修。
玉泉春望
作者：弘历
朝代：清
体裁：七言律诗

水洁灵源山叠秀，林光花意总先时。船从红雨香中系，辇向翠云深处移。螺顶一亭成小憩，蜃窗几坐寄清思。可怜春果宜东望，万景昆明座席披。
玉泉柳
作者：弘历
朝代：清
体裁：五言绝句

玉泉一株柳，临水弄晴丝。游鱼惊避去，疑是钓竿垂。
玉泉泛舟之作
作者：弘历
朝代：清
体裁：古风

玉河达玉泉，涖止舟便系。入园更进舟，灵源波浴翠。峰影落画绡，鲸音引禅思。静契一泓深，澄观万物备。
玉泉秋清
作者：弘历
朝代：清
体裁：五言律诗

山色因秋净，溪光漾日明。会心原在远，称物亦施平。凌汉松千尺，凭风鹤一声。野葩犹竞秀，不觉可怜生。
玉泉雨景
作者：弘历
朝代：清
体裁：七言绝句

云容雨态散还凝，山色波光空且澄。放眼水晶宫阙里，如斯欣遇几回曾。
玉泉雨霁
作者：弘历
朝代：清
体裁：七言律诗

玉带桥西接玉河，讨源因至玉泉阿。无端霞意拖红绮，不尽晴光染翠螺。膏泽虽沾多益善，望心曷极得毋过。自怜水碧山青里，放眼舒眉会几多。
玉澜堂
作者：弘历
朝代：清
体裁：古风

俯冰无澜意，冰实水所成。如何平浦上，弗见纨縠生。因悟凝涣间，动静理殊呈。静斯守一实，动乃致万形。濂溪太极说，其义诚至精。
玉澜堂
作者：弘历
朝代：清
体裁：古风

冰凝那得澜，镜铺原似玉。一二二而一，何必拘名目。有风亦弗动，是物皆归烛。持此静照意，敕几学无欲。
玉澜堂
作者：弘历
朝代：清
体裁：七言绝句

冰处无澜水处澜，亦云流丽亦坚完。全机呈出行文法，牖凭玻璃耐可观。
玉澜堂
作者：弘历
朝代：清

又俯西窗蜃，湖天上下空。只观铺镜影，辽待迭纨风。暖起浮霄蠓，宽栖度岁鸿。漫言冰尚冱，澜意满其中。
玉澜堂
作者：弘历
朝代：清
体裁：五言律诗

又俯西窗蜃，湖天上下空。祗观铺镜影，辽待叠纨风。暖起浮霄蠓，宽栖度岁鸿。漫言冰尚冱，澜意满其中。
玉澜堂
作者：弘历
朝代：清
体裁：古风

无水不成波，有冰斯弗澜。冰水岂二物，波澜乃异焉。动静固殊用，有无原齐铨。凭堂俯镜鉴，其趣存縠纨。宁须执象求，聊此托澄观。
玉澜堂
作者：弘历
朝代：清
体裁：七言律诗

朴斲溪堂号玉澜，西窗临水镜光宽。东风解冻呈溶瀁，春舫穿梭织绮纨。鱼陟冷犹怯未跃，雁回初以聚为欢。静明塔影两峰印，便作圣湖一例观。
玉澜堂
作者：弘历
朝代：清
体裁：古风

清漪园内殿堂多，来每斯堂所必憩。近邻勤政咨对便，远带六桥畅览遂。畅览敢懈咨对殷，乃以馀閒兴偶寄。稚春冰冻鱼未陟，何有于澜观且置。然而室中凭蜃窗，自饶潋滟澜之意。
玉澜堂
作者：弘历
朝代：清
体裁：五言律诗

湖裔书堂静，窗含镜浦宽。平铺冰尚冻，为识气犹寒。潜底自鲢鲤，浮空漫縠纨。因思无事好，何必起波澜。
玉澜堂
作者：弘历
朝代：清
体裁：古风

置闰立春迟，解风犹待试。溪堂一凭窗，昆明景又异。讵必忆流荡，乍可观纯粹。水深鱼自安，候寒雁未暨。虽然此堂中，岂无玉澜意。
玉澜堂
作者：弘历
朝代：清
体裁：古风

西窗糊玻瓈，全湖俯几席。已开者波溶，尚冻者雪积。凝静与流动，寓妙各适适。冰水两不知，于何辨坚白。禦寇犹哓哓，故知为物役。
玉澜堂
作者：弘历
朝代：清
体裁：五言律诗

雨后昆池上，澄怀一濯清。漪澜来转蕙，生玉有环瀛。自是消愁虑，方知起豫情。回思闷三月，馀意未能平。
玉澜堂
作者：弘历
朝代：清
体裁：七言律诗

香蔚兰堤露气浮，溪堂至止小停留。几披芸简昔犹昔，窗俯玉澜流不流。有子已看贺巢燕，无心何必狎盟鸥。直须一泻昆明水，洗尽胸中万斛愁。
玉澜堂写怀
作者：弘历
朝代：清
体裁：七言律诗

开扩平湖几顷馀，本因种稻利菑畬。虽云稼穑心勤彼，那免游观愧并予。岁以久而知损益，政将归更慎盈虚。弗愁雨乃筹军务，自识刻无心可舒。
玉澜堂即景
作者：弘历
朝代：清
体裁：古风

书堂枕昆明，常时俯汗漫。春寒雪后凝，湖冰未尽泮。凝者光磨镜，泮者文漪练。流动与坚白，互妙本合撰。是谓露体全，讵云得景半。
玉澜堂即景
作者：弘历
朝代：清
体裁：七言律诗

香山回跸过山阴，阅廿朝兹试一临。肯以閒游妨正务，偶因几暇畅清襟。榴虽度节芳犹艳，柳弗梳风影更深。咫尺冰疏俯澜玉，不生波处喻从心。
玉澜堂即目
作者：弘历
朝代：清
体裁：五言律诗

肩舆历湖岸，至复揽湖光。胜以水周砌，兼之山护堂。浸来云叠叠，铺出玉茫茫。踰月阙凭咏，应教有句偿。
玉澜堂口号
作者：弘历
朝代：清
体裁：七言绝句

昆明漫惜未开冰，湖岸蜃窗恰可凭。今日居然惬神会，不生波处得心澄。
玉澜堂对雨
作者：弘历
朝代：清
体裁：七言绝句

芳岸维舟憩水堂，秋风送雨落银塘。了知洒道明朝好，片刻开晴霁景凉。
玉牛叠旧作汉玉牛韵
作者：弘历
朝代：清
体裁：古风

和阗种玉如农耕，河源捞取淘户能。贡来命写喀喇形，稳卧满脰黄钟鸣。古牸呵护烦六丁，叶瑞讵比联嘉牲。虽不可食非涂羹，方物足徵遵路亨。持盈偃伯惟屏营，盘铭一例七字成，匪誇耆定辉丹青。
玉犬
作者：弘历
朝代：清
体裁：七言律诗

闻说麻姑仙去后，千年一吠济阳高。牵如海上公孙见，养必云中弘景遭。绝客底须誇善噬，化民还拟仕生氂。本来原是和阗玉，辑瑞聊因注旅獒。
玉玲珑馆
作者：弘历
朝代：清
体裁：古风

湖石三四峰，湘筠五六个。月下诡状狞，风前清影簸。诗浑白浊吟，画是倪迂作。发兴在宣毫，澄怀当笋座。而我每少閒，隔月才一过。
玉玲珑馆
作者：弘历
朝代：清
体裁：七言律诗

绿水回环中有居，坐来悦可适几馀。松间飒飒风含爽，竹际泠泠月入虚。纵目恰宜遇寥朗，托怀又喜得清舒。优沾时雨逢秋霁，为此欣予亦惕予。
玉琴轩
作者：弘历
朝代：清
体裁：七言绝句

一水阶前环碧㵳，泠泠常作七弦调。雅予入耳会心处，不在徵招在角招。
玉琴轩
作者：弘历
朝代：清
体裁：七言绝句

七弦何必论宫徵，水到渠成自绕轩。唐侃琴音犹俗调，乃知古乐个中存。
玉琴轩
作者：弘历
朝代：清
体裁：五言律诗

乐山既彼数，乐水合斯兼。近物取堪喻，小弦亮且廉。暗音绕阶砌，明影漾楣檐。正是薰风候，重华企仰瞻。
玉琴轩
作者：弘历
朝代：清
体裁：古风

云馆山之裔，更临水之涯。引流绕阶前，活活复湝湝。是中八音具，绎如和且佳。玉琴雅可方，筝琶非所谐。即景于何当，南风企遥怀。
玉琴轩
作者：弘历
朝代：清
体裁：五言律诗

前后绕流泉，泠泠潺且漩。无弦并姑舍，不鼓镇铿然。秋气澄见底，月光印正圆。水仙乘赤鲤，深夜此周旋。
玉琴轩
作者：弘历
朝代：清
体裁：古风

前后绕石渠，流泉相激迸。此声彼则振，宛是宫商应。乘暇斯偶坐，湱然入清听。诸虑于焉澄，藉因知水性。明道言可方，动定静亦定。
玉琴轩
作者：弘历
朝代：清
体裁：古风

山中富流泉，随处皆可引。激石必成声，声如调玉轸。太古即有斯，律吕鸣无尽。雷氏造讵然，钟子知岂允。设拟五弦挥，解阜以为准。
玉琴轩
作者：弘历
朝代：清
体裁：五言律诗

底知最佳处，山抱水环深。择胜筑云馆，揣称名玉琴。几曾虑拨剌，恒是俯跳沈。比似渊明器，无弦却有音。
玉琴轩
作者：弘历
朝代：清
体裁：古风

引水爱其清，取名喜以譬。无须蔡桐斲，却讶陶弦置。泠泠几曲间，朗朗五音备。因思复古句，浅言具深义。聆声既清越，睇色复纯粹。操缦素未学，不可无斯致。
玉琴轩
作者：弘历
朝代：清
体裁：五言律诗

引水藉地势，成轩不日中。每来昔有咏，爱此兴无穷。但听咽危石，宁誇识爨桐。如云五弦抚，惭愧是薰风。
玉琴轩
作者：弘历
朝代：清
体裁：古风

循除淙鸣泉，比琴琴曰玉。而泉岂知然，安名人与属。因思百年上，野流沙渚曲。绝无人迹寻，祇有鸥朋浴。亦一自在耳，膻芗宁所欲。
玉琴轩
作者：弘历
朝代：清
体裁：五言律诗

是地易为水，导来亦藉渠。音成弦引轸，坐喜玉循除。汩㶁浮花片，布沈受露湑。流杯亭在即，觞咏却抛如。
玉琴轩
作者：弘历
朝代：清
体裁：五言律诗

是处富于水，轩斋点缀临。引来色成玉，听去响皆琴。岂独清耳观，却原契道心。宫商即工尺，于此證元音。
玉琴轩
作者：弘历
朝代：清
体裁：五言律诗

曲注绕书轩，有声静不喧。是惟七弦似，自具八音存。何必四山响，未忘五字言。昨年凭坐兴，已共逝波翻。
玉琴轩
作者：弘历
朝代：清
体裁：五言律诗

水曲复山深，文轩号玉琴。非桐曾出爨，是璞定藏琳。鱼泳宛知乐，禽鸣每和音。奚愁声拨剌，万古响秋金。
玉琴轩
作者：弘历
朝代：清
体裁：古风

水源必有委，分西固可东。既其流就下，合一原仍同。是轩西溪上，雪瀑东廊通。不烦数武劳，清趣偶试穷。曰琴以玉喻，谓雪复尺充。层叠名字增，水亦嫌其重。欲笑拈笔者，何不忘言融。
玉琴轩
作者：弘历
朝代：清
体裁：古风

玉琴轩搆久，文津阁筑新。以阁在轩北，却据上流真。分来曲注澄，步偶沿下循。坐轩听绕砌，泠然宫商陈。非桐亦非丝，对景歌南薰。
玉琴轩
作者：弘历
朝代：清
体裁：古风

神瀵注陂陀，左右环交属。朴斲恰搆兹，阶下酾纡曲。不盈亦不竭，非笙复非筑。揣称号文琴，酌声拟哀玉。造物自成连，移情在澄穆。
玉琴轩
作者：弘历
朝代：清
体裁：七言律诗

谁云水石异丝桐，静听中商还中宫。大小弦无关攫醳，古今韵祗在冲融。永之一字乐维正，杂以繁音俗则蒙。六载设符遂初愿，于斯乐夏咏薰风。
玉琴轩
作者：弘历
朝代：清
体裁：五言律诗

长风落虚谷，绕砌足流泉。既可坐延爽，还因悟在川。无声不入律，有色总捐妍。设以焦桐喻，吾惟爱大弦。
玉琴轩
作者：弘历
朝代：清
体裁：五言律诗

阶下有鸣琴，听为哀玉音。幻哉更喻幻，吟矣岂妨吟。原是现前水，欲忘过去心。流泉付不识，如是注溪浔。
玉琴轩作歌
作者：弘历
朝代：清
体裁：古风

玉琴轩，文津阁。轩前本旧有，阁后实新作。一水为之带，万石为之壑。阁未成时每到轩，即今阁恒有咏，轩乃数载阙句著。厌旧喜新我尚然，如是世情尽堪度。兹来一聆玉琴音，太古之曲不藉人醳攫。成连伯牙其后辈，空向丝桐劳摸索。
玉瓮为金元旧物嗣沦没古刹中以贮菜齑后购得仍于承光殿前为起一小亭置之并命内廷翰林等各赋一诗即刻于楹柱偶幸承光殿复成是篇
作者：弘历
朝代：清
体裁：七言律诗

几年萧寺伴寒齑，仍置承光焕彩霓。梦觉金源成故迹，声腾玉署艳新题。若为巧合延津畔，竟得天全露掌西。松杪照来千载月，夜凉依旧景凄凄。
玉瓮歌
作者：弘历
朝代：清

昔夏有德声教讫，九牧贡金来魏阙。铸鼎象物备神奸，山泽遍逮遗海物。化工为鉴敷土心，蓝田日暖露山骨。工倕缩手不敢斫，乃借刚斧来月窟。含形内虚象海德，葆苞元气洞芒芴。骇波涾？回迤涎，惊澜灙漭涌瀄汩。习坎有孚坤厚载，魄渊朝夕输出没。浮黍几粒见三山，泰华安能诩昂屹。何奇不有怪不储，汤汤漻㵧郁呵㗵。驾山之鳌横海鲸，天吴罔象纷恍欻。元螭紫贝朱鳖鼍，肥遗蟕蠵蟛蜞蚺。赤龙焚蕴修鼋浮，苍虬揵鳍海马突。鳙鮨？魜鲲鲕鳀，魱䲛魼鳎鲿鲨鳜。珊瑚玳瑁鲛人珠，孕珍产瑰宏泱郁。用协上下承天庥，重逾九鼎光朝黼。千秋法物昭灵奇，歊云吐景镇溟渤。匪同器宝乃待人，方周大训楚《梼杌》。琼斝绣筤吁奇淫，商彝晋铎蓬蔚。琼岛春阴万景全，广寒高殿青云拂。倒茄下垂红狎猎，沈香横泥气蓬勃。从臣敬南山颂，樽拟白兽颁章韨。存亡蜃市阅荆凡，谷陵秦项纷遗仡。金露秋风忆桂香，凄傍山人煨榾柮。五陵年少重金刀，谁从兰若寻荒碣。惜乎古器就湮灭，有如献璧连遭刖。刮苔涤垢露光晶，天然岂用施劘劂。波臣水族群躨跜，夏奡秦丁难挠抇。承光相望接堆云，安得如汝寿，汉京铜仙应愧艴。
玉瓮歌
作者：弘历
朝代：清
体裁：古风

昔夏有德声教讫，九牧贡金来魏阙。铸鼎象物备神奸，山泽遍逮遗海物。化工为鉴敷土心，蓝田日暖露山骨。工倕缩手不敢斲，乃借刚斧来月窟。含形内虚象海德，葆苞元气洞芒芴。骇波涾湤回迤涎，惊澜灙漭涌瀄汨。习坎有孚坤厚载，魄渊朝夕轮出没。浮黍几粒见三山，泰华安能诩昂屹。何奇不有怪不储，汤汤漻㵧郁呵㗵。驾山之鳌横海鲸，天吴蝄象纷恍歘。元螭紫贝朱鳖鼍，肥遗蟕蠵蟛蜞蚏。赤龙焚蕴修鼋浮，苍虬揵鳍海马哭。鳙鮨�魜鲲鲕鳀，䱎䲛魼鳎鲿鲨鳜。珊瑚玳瑁鲛人珠，孕珍产瑰宏泱郁。用协上下承天庥，重逾九鼎光朝黻。千秋法物昭灵奇，歊云吐景镇溟渤。匪同器宝乃待人，方周大训楚《梼杌》。琼斝绣簋吁奇淫，商彝晋铎埋蓬蔚。琼岛春阴万景全，广寒高殿青云拂。倒茄下垂红狎猎，沉香横泥气蓬勃。从臣敬献南山颂，樽拟白兽颁章韨。存亡蜃市阅荆凡，谷陵秦项纷遗仡。金露秋风忆桂香，悽傍山人煨榾柮。五陵年少重金刀，谁从兰若寻荒碣。惜乎古器就湮灭，有如献壁连遭刖。刮苔涤垢露光晶，天然岂用施劘劂。波臣水族群躨跜，夏奡秦丁难挠抇。承光相望接堆云，人有怀归物岂不。信哉安得如汝寿，汉京铜仙应愧艴。
玉瓮联句
作者：弘历
朝代：清
体裁：七言排律

奇物大蒙久秘藏，飞来不翼羾天阊。象山瑰宝应时显，麟阁鸿勋迈古扬。五译遂通葱岭道，三河直抵玉州疆。风邮上奏徵诸实，星使遥临审厥详。创制六年工尚象，观成万寿喜跻堂。驿从西极西清焕，宴接元正元会庆。月馆涵和㪺沆瀣，霞笺分韵戛宫商。未春琪蕊丰占集，先日银幡协气彰。天施地生骊栗上，岳输川效�濛乡。非其所有莫能取，惟德之归敢弗蘉。闻昔伊犁卒艰致，际今辟尔竟呈祥。溪流恰值坚冰结，石齿先经引锯铓。六甲径烦呵护力，五丁底费凿劖忙。温如倏判贞刚脉，瑟若全离紫翠匡。凌捷转圜功迥倍，璞遄涉远候才当。崖垠泽裔凭交递，屯吏回民共乐将。历块乍知由勃律，指涂俄报度蒲昌。入关环琯风从舜，到阙球琳州贡梁。岁溯后庚支协洽，律邻建子复初阳。陈庭臣曰供包匦，庇谷予惟快兆穰。韫石徒称辉泰冒，献琛果见出昆冈。器因博大琢成瓮，用称轮囷满挹浆。爰进嗅人圻瑑妙，略侔剞氏砉刀良。金为攻错资原利，沙谢磨砻屏未妨。速越痕都运轮硙，巧逾喀吗逞雕装。彭亨中六堪刳腹，荦确边锼异截肪。凹凸饰随才适就，纵横体合度均偿。哆箕口径周回缘，帖妥趺承曲录床。外计以围寻有半，内衡可受石犹强。色休瑳璑玼璊伍，范匪瓿罍缶甒量。玛瑙那期盛宝露，琉璃却胜贮沙糖。云龙隐见琼华灿，山水弥纶藻采煌。轩帝盖形符邃古，伊祈圆象辨殊荒。逢逢甫觉芝泥吐，矫矫真教碧沼翔。触拟合肤肌缜密，化几烧尾燄晖芒。垂虹雅与无心类，畏铁何曾本性忘。峰作夏时层蔚绿，鳞更雨后润浮苍。非烟浑起辉含侧，或跃仍依矩折旁。别解䨓纹锓鬲甗，畴伦金彩幻青黄。糺兮缦缦舒英美，灵也昭昭贵道臧。出岫一般容叆靅，在田九见势轩昂。义诠杂说思韩愈，爻系文言阐素王。刻画斐然升笋席，规模魁尔镇瑶廊。易陶尤异齐民术，释诂咸寻急就章。井汲十犍诗想像，坐消几斛语徊徨。丹书漫弆金丝宅，退笔虚留翰墨香。园客茧筒输喻似，条支鸟卵试形相。闳深欲陋卮无当，特达谁矜邸有璋。较㲄论区终琐屑，采蓝剖楚总荒唐。考源史陋陀犁克，典瑞图登叶尔羌。延喜佩宁同获禹，摅忱贡岂比俘汤。四城回部耕桑宴，万里新舆尉候望。宿饱士欣炊釜溢，屡丰农忭瓦盆尝。于焉任土趋纷绎，藉此申诚走颉颃。笔室墨瓶湘几右，瑛壶璿碗广筵场。式循天马来驰皂，状准纨牛宛服箱。赤壁佳游摹玉局，桃源仙境写柴桑。洗收菡萏甘膏液，杓挽鸬鹚绛雪囊。盘咏怀任阶左磩，盂联明炳殿东厢。钜材相什更相伯，瑰制载赓宜载飏。讵数独珍传日下，讶看双珏偶承光。玢豳精质还过彼，斑驳顽姿孰友卬。刮楖乌容侪伯仲，瑕瑜宁止隔微茫。拭尘幸免齑厨溷，纵饮嗤缘酒海狂。退食记殊供掇拾，辍耕录太肆夸张。猗与贽鲽供鹣盛，允矣周球夏鼎行。足鄙五都评价值，矧偕九牧萃梯航。调和兕爵三豳籥，斟酌衢尊四达庄。署款陬贞摄提格，纪年肇叶未渠央。谱芳榴实多蕃衍，恶旨银镂戒乐康。机事难施笑端木，铭词莫匹忆东方。希珍奕叶蕲永保，慎德名言味最长。
玉盂联句
作者：弘历
朝代：清
体裁：七言排律

玉山玉水胥产玉，逾尺还于山取焉。岁贡爰教成巨器，春朝特与列长筵。摩挲苍翠浑如拭，斑驳雷回细作缘。土簋依稀贻大璞，衢尊潋滟贮荣泉。鱼鳞细蹙葩攒撷，鳌足环撑石鍊煎。奉向轩墀矜举重，付将典守谨持坚。输时早溯流沙外，采得今踰峚岫前。赭汗驮赍重译表，绿章晕肖五铢钱。轮囷瑰质千秋贵，玓瓅祥英万里宣。大巧何须烦刻画，洪钧那藉费陶甄。勒铭敬忆周武语，用训兼思召奭篇。例拟明庭陈白兽，献由异域迈朱鸢。袅蹄麟趾齐镕铤，絧布鲛绡并羾缠。毡罽邮偕回部果，兜罗捧示佛池莲。精神抱蕴昭模范，缜栗完真谢埴埏。矿毓元苞存浑浑，液留醲化见渊渊。曙星烛户煇荧煜，皎月澄霄影靓娟。拂以膏华轮爚爚，置之帖妥底平平。有容雅佩撝谦德，大受仪图敦艮贤。甲观式型祛侈弇，庚横著美略镵镌。楚珩赵壁曾何是，伯索单从亦浪传。特达常看光射斗，琢磨尤觉气冲天。孕孚璇折珍才阐，规应圜灵体最全。有邸上尊承太乙，厥包遐徼轣先零。衷虚要别球当序，形仰宁随镈在悬。肯屑觚哉沦俗肆，好援溉者伴嘉笾。名标册府非终隐，蕊茁昌城倘欲仙。汉苑金茎徒以掌，周家石鼓仅于畋。夕晖浥润裒清酌，晁采蟠晶带绮烟。舟载会心平即福，磐居得地巩弥虔。亲贤讵识和兮乐，返已惟思方与圆。色共椒屏扶丽旭，设殊凤琯叶薰弦。鸿禧锡醴层茵接，淑景暄阶百榼骈。璐瓮饱斟咸乐凯，方诸取鉴彻中边。一双岂逊盘胪珏，十二畴多簨冠编。琬琰杂陈符肉好，鐻鍝率舞达蠕蠉。龙文计斛扛谁属，虎宝韬岩妙莫诠。尽道鉴观得元解，从知寿考轶彭篯。漱芳摛藻迎韶节，积素凝辉荫甫田。盆盎静深资濯手，敦匜庞厚许差肩。瀼瀼湛露承常满，奕奕流霞映更鲜。漫喻水晶识贡父，竟批山骨斸于阗。诙谐布卦轻方朔，窈窕探源现委然。书陋覆瓿扬执戟，样翻揭钵李龙眠。已卑荆谷争推卞，况说梧台误认燕。不汲自盈藏不竭，无瑕可摘镇无愆。旨分鼎食馀温泽，肃比铏羹励洁蠲。秩秩排当欢宴洽，锵锵陪祀礼容专。㪺凭甔㪷皆能效，羃总瓶罍孰较先。理胜有经觇近远，处安以道审衡权。象胥祗冀颁瑶篚，鱼雅仍同擘綵笺。定是膻芗过父癸，还侔缫藉荐皇乾。人言犹水诚师也，义取持盈倍凛旃。黝外独抒芒作作，闳中夙葆腹便便。品评潜确蓝为上，睇眄浮筠秀毕搴。腴割昆冈团叆靅，碧涵葱岭郁盘旋。琳琅待戛储元韵，饕餮都融裕左饘。澡沐旧称身去垢，沾濡尽释口流涎。注兹恍挹深深斝，瑟彼宜揩薄薄铅。瑞鹊占穰忻鬯富，鸿龙肇运荷洪延。日新盘仰成汤德，假俭铛嗤建武偏。可异微辞陈颖胄，勿劳凿空诧张骞。新疆者定供琛赆，绝漠徕同靖铠鋋。匠氏程材原自致，花门职赋讵云迁。丰滋渗漉歌时亿，醇溢醍醐沃大千。倾市聚观良小小，论都索价乃戋戋。胚胎痕泯三壶粟，函盖围欺六寸瑄。典数鸡彝钦制作，句抽蚓窍愧赓联。污樽朴遫寻疏仡，丹甑氛氲驻偓佺。照面迥移炎海裔，洗头高忆华峰巅。清扬应叩声依律，古穆呈观色不妍。篆识子孙永宝用，熙春笃祜万斯年。
玉盘得玉卮
作者：弘历
朝代：清
体裁：古风

玉盘得玉卮，酌置乃相资。问盘昔何为，久谢承觥思。问卮今何幸，藉用声应随。其始出一璞，何年秦越离。双双契矜柲，两两蟠蛟螭。有盖昭禹论，无当韩非辞。互失倏已幻，巧合真复奇。我无感慨者，为此兴赍咨。设逢分镜人，宁不增辛悲。
玉盘联句
作者：弘历
朝代：清
体裁：七言排律

令日青宫集近臣，联吟例许列文茵。玉盘先后来殊域，石鼎推敲继绮晨。隔岁紫光图凯会，韶年苍縡答精禋。东升旭影霞初绚，西绕山容黛半皴。綵胜吉占迎曙灿，花幡芳信飏风频。莺迁柳放梭初掷，鱼乐冰开尾有莘。节应棣通蠲谷旦，律调泰蔟协初旬。菜挑七种罗肴核，裘粲三英集组绅。坐列共球昭拓土，班添毡罽贺填闉。辟邪远扫天堂穴，延喜遥开月竁垠。犹忆逐奔阿睦尔，因缘收器额琳秦。一之为甚宁思二，天且无违而况人。果见献琛来攘攘，谁容游釜走踆踆。卫拉四部全归吏，厄鲁千群总隶民。遂有白环踰弱水，同时青钵供香尘。宝装鞞琫芙蓉锷，缫藉圭璋翡翠纶。�噜篘文镌诘屈，坚昆碗璞剖嶙㟒。汗沟流赭毛颁马，阳冶镕黄趾铸麟。九府圜型工肉好，三河方折采奫沦。苞符自效图书薮，瑰异奚誇冠带伦。欲垦伊犁兴稼穑，谁埋大窖出璘珣。护呵信是资丁甲，博识何须问癸辛。若木葩敷分韫椟，望舒晕满俪浮筠。昔年苜蓿充沙漠，此日琉璃对柍桭。琼笥骈函重珏辑，瑶阶联晋六符陈。围三浑约涵规数，倍两横当布指循。累译走偕车轣辘，他山攻借石磨磷。那誇琬琰呈和璞，讵数㻬琈出帝囷。颁瑞记曾探大酉，搜源迹直溯西申。窥同象纬联玑璧，荐旅梯航配鲽鷷。剑契丰城语岂诞，珠还合浦事诚神。乾坤奇偶成交泰，雷雨经纶济险屯。宝玉彤弓畴许盗，元音大吕不终湮。性原特达驰包匦，质秉坚刚协化钧。几试昆炎光独葆，潜通虹气蛰还伸。连城价讵千金重，照庑芒惊五色匀。辐凑玙璠徵合轨，种滋蒲谷验同畇。捧来有泽能盈手，选得无瑕可澡身。容炙具先超鼎耳，斟膏用或并杯唇。双飞入袭辉相照，二妙同台意自亲。侍从今时昔上将，追陪密席远嘉宾。武成久矣人心豫，赆献骈如地宝臻。响应鑮钟尊典乐，制侔猎鼓掌成均。夜光互烛联形影，晁采交辉象介僎。何俟得璜偏海澨，本来投石自天滨。跃渊似击蕤宾铁，启矿如探安息银。煜煜鸿仪刚比德，斑斑龙辅恰为邻。纹凝水碧痕微吐，廉斸山元体最纯。细较广袤齐尺寸，遥觇气象炳星辰。中涵温润疑丹甑，外达菁英异绿珉。象协地天含太极，圆呈日月丽双轮。巧谐讶似能飞镜，远届欣同不胫珍。定识洪炉奇缔造，无劳哲匠费陶甄。众形雕刻天工错，圆盖帡幪睿藻彬。授简载赓陈黼座，盍簪依永上枫宸。嘉祥喜叶南山祝，燕饮欢㪺北斗醇。鲁宝承匜歌酌赉，荆璆琢敦舞章斌。镂云列架赪虬卧，散彩流苏紫凤驯。惠浃长筵铭瑞瓮，乐张广殿将和錞。蓼芽入馔才逢谷，椒蕊粘屏始建寅。三品果盛回部味，九华镫映上元春。敢誇禹贡传西被，惟对汤盘凛日新。
玉盘谣
作者：弘历
朝代：清
体裁：古风

玉盘博径得二尺，围六尺有五寸益。虚中盛水受一石，素质不雕其色碧。旁达孚尹琼华泽，葆光抚不留手迹。群玉之精出昆崙，吉日甲子天子宾。于西王母瑶池津，行觞介绍簠簋樽。尔时所御器今存，作镇西极永好完。未入震旦三千年，问今何来不胫偶。准噶尔亡沦世守，阿睦撒纳兹窃取。王师罙入靖孽丑，于将获之联猭走。弃其重器为我有，元英大吕陈座右。咄哉玉盘徒华滋，不可食兮不可衣。连城价讵如穷奇，俘彼祸除可罢师。前歌后舞乐雍熙，瑰玩吾将安用之，拟付鄛人一例椎。
玉盘谣
作者：弘历
朝代：清
体裁：古风

玉盘昔为厄鲁用，定功献阙早曾颂。那无遗弃沈沙间，概弗搜求劳驿送。回城伯克觐轮年，以此表诚充土贡。贡亦弗却赏从厚，仍愧不胫天府羾。徒观制朴泯雕镂，晁彩辉辉盈尺洞。昆崙重器昔成谣，深足圆唇此其仲。乳香久谢贮穹庐，幸尔文筵伴清供。幸兮谢兮盘两忘，我则汤铭思折中。
玉盘谣叠旧作韵
作者：弘历
朝代：清
体裁：古风

与昔获盘符寸尺，只复成双补阙益。忽分忽合无情石，犹觉愉焉色润碧。却似延津龙跃泽，是宜有诗纪其迹。出师昔岁略昆崙，五载功成咸来宾。天方默克西瀛津，或贡锁甲或玉樽。付之有司武库存，精金华服綵帛完。薄来厚往已数年，物固有幸奇联偶。伊犁扼要轮番守，储胥讵藉边内取。哈萨布露胥地丑，敢萌觊觎市易走。垦耕忽见此盘有，驿致同旧列左右。绝域秋登万宝滋，既足食矣还足衣。喜固在彼斯非奇，敢因志满不戢师。天庥敬奉戒恬熙，福谦保泰永志之，向欲速矣思增椎。
玉碗
作者：弘历
朝代：清
体裁：七言律诗

曾未于阗遣使求，坚昆玉碗自来投。讵云有翼千斤献，那肯无端大白浮。贤问乃明君子德，工言几误楚人璆。岁时宴飨斟香茗，延喜明廷奕叶庥。
玉碗
作者：弘历
朝代：清
体裁：五言律诗

玉碗来回部，输诚供阖阊。召公怀不宝，韩子戒无当。异致白毛鹿，引恬赪尾鲂。劳徕非力并，天眷奉昭彰。
玉粹轩
作者：弘历
朝代：清
体裁：五言律诗

假山缘降处，诘屈复玲珑。竹翠常摇籁，墙高因避风。均成玉之趣，却恐画难工。个里养纯粹，休言一室空。
玉镂八骏歌
作者：弘历
朝代：清
体裁：古风

权舆十骏图驈皇，癸亥岁命世宁郎。至今历卅馀年长，继厥后者颇多良。十中亦或备数常，原非匹匹供御缰。和阗贡珍羾天阊，肖形事俾玉人襄。合先跻后惟抡臧，爰成八数古语偿。引领仍属万吉骦，以德弗以力致祥。骝称阚虎星降房，雄姿威服于菟藏。俊逸独是霹雳骧，木兰围里歼天狼。赤花鹰似朵云翔，鴥彼飞隼相低昂。有骝佶闲鸟中凰，海子蹙毙胯下獐。厄鲁所进如意骢，麟身汗血气开张。锦云骓稳坐玉床，雪山潦途健步康。宝吉骝来最后行，洪豁尔远天一方，凡兹八者真骏英。无惭琢彼琼瑶相，紫檀为屏美牧场。饮龁适性乐无央，龙为友固可年忘。遐想造父事穆王，以车御行穷八荒。何足数哉肆游狂，朝家诘戎马射蘉。夙所资力应表彰，寿之贞珉允所当。峻坂驰下为弗徨，作歌识兴微慨慷。
玉靶刀
作者：弘历
朝代：清
体裁：古风

精球出玉陇，晁采葆光莹。良工相材琢，宝刀装作柄。截肪还以用截肪，曰名曰实曷有常。即物思义，至理弗奇。太阿不可倒持，予言亦戒莫违。
玉马
作者：弘历
朝代：清
体裁：古风

君子之方君子德，嗅人所攻圉人职。籋云逐电飞不翼，四蹄曲卧于焉息。瑞占地产岂虚饰，即看天马徕西极，英英汗作桃花色。
玉鸡
作者：弘历
朝代：清
体裁：五言律诗

谁琢峚山璞，宛看陈宝雄。诗传丹禁里，经注洛川东。猜睨如思斗，轩心那就笼。宵衣陈座右，可拟咏齐风。
玉鸽
作者：弘历
朝代：清
体裁：五言律诗

蜀岭春花状，蓝田瑞物呈。传书堪并雁，入画欲欺莺。双翼如方翥，圆喉未易鸣。灵禽称善合，妙义示恒贞。
玉鹊
作者：弘历
朝代：清
体裁：五言律诗

填桥曾到汉，旋复化支机。声兆吉祥信，情知风雨几。动兼贞是体，静以德为辉。比似文皇鹞，投怀那虑飞。
玉鹊
作者：弘历
朝代：清
体裁：五言律诗

徒见翩跹羽，那闻哑唶声。形非孚翼就，质自琢磨成。翥矣神全肖，温其素本呈。应嫌饮露侣，黑白太分明。
玉鹊
作者：弘历
朝代：清
体裁：五言律诗

此鹊惟神鹊，其鸣不浪鸣。真看以玉抵，岂是啄槐成。善肖彊彊态，空传唶唶声。翩�在怀袖，占喜惬人情。
王元中古木幽篁口号
作者：弘历
朝代：清
体裁：七言绝句

古木似撑罗汉臂，幽篁如现龙女身。如是说法如是听，倒退一切拈椎人。
王冕画梅即用其韵
作者：弘历
朝代：清
体裁：七言绝句

朵朵枝枝碎玉堆，独撑古干长青苔。展图恰合清风下，自有暗香徐送来。
王冕画梅即用其韵
作者：弘历
朝代：清
体裁：七言绝句

浙东新品誇香片，冰萼琼枝缬翠苔。谁识无端风月下，前身曾向个中来。
王原祁夏山小景
作者：弘历
朝代：清
体裁：古风

平生山水兴有馀，欲买名山都无价。吴绫装池盈尺幅，千里烟岚此中化。置之五岳伯仲间，若非东岱即西华。巀嶪笋尖碧玉削，每有白云出其罅。陡涧悬崖若无路，略彴几板凌空架。下有泠泠珠玉声，俯瞰始见清波泻。谷转荒村绿树丛，掩映竹篱与茅舍。苍松皆作老龙鳞，盘拿不祈斤斧赦。仄仄曲径相通处，别有轩萧水云榭。省我游历蜡双屐，更无须向山灵借。常住是中读我书，何用劳劳说消夏。
王右军故里
作者：弘历
朝代：清
体裁：七言绝句

渡江王氏挈宗随，遗得书台与笔池。佳话千秋率如此，荒榛难辨迹然疑。
王右军故里
作者：弘历
朝代：清
体裁：古风

王氏本琅琊，挈宗渡江去。至今传故里，墨池不知处。白下乌衣巷，其迹尚可据。风流与质朴，有似殊寒燠。人情随地迁，南北风异趣。于古斯已然，而况今时世。欲拟一道同，艰哉未可据。
王右军故里
作者：弘历
朝代：清
体裁：五言律诗

琅琊经陆邮，故里右军留。云有墨池在，谁能荆址搜。千秋传笔法，一代擅风流。要以立身重，当从誓墓求。
王宠高树虚亭
作者：弘历
朝代：清
体裁：五言绝句

识得吴中派，爱看云外皴。问他虚四柱，所待是何人。
王家务
作者：弘历
朝代：清
体裁：七言绝句

金门一尺落低均，疏浚引河宣涨沦。画策例同捷地闸，大都去害贵抽薪。
王时敏片石双松图
作者：弘历
朝代：清
体裁：七言绝句

松有寒涛石有棱，饱参黄海得相应。英雄故是欺人惯，偏说离尘异允冰。
王时翼岳阳大观图
作者：弘历
朝代：清
体裁：古风

两舟近傍山，四舟远漾湖。近山者众忙，远湖者事无。当前忧乐境，所值霄壤殊。高楼凭栏观，更觉逸且娱。一碧万顷间，不出咫尺图。怪哉笔禅人，说偈如是夫。
王明君
作者：弘历
朝代：清
体裁：古风

见面始知美，反坐画师罪。何不未画前，一见免后悔。青冢月夜魂，美人久尘土。勿论魂归时，和亲亦已苦。和亲及增币，禦边策非正。谁欤作俑人，祸端始娄敬。
王渊摹黄筌竹雀图
作者：弘历
朝代：清
体裁：六言诗

露卉烟筠有态，山禽秋蝶无名。前人图画一仿，大块文章自成。
王渊桃竹春禽图用图间题者韵
作者：弘历
朝代：清
体裁：古风

满幅和娇色，春光忽冶明。更听枝头鸟，东皇鼓吹声。春水绿且净，春筠静不哗。双鸳交颈卧，一梦稳烟花。
王渊疏枝双雀
作者：弘历
朝代：清
体裁：古风

麻雀寻棘枝，鹌鹑啄华黍。物类有万殊，各自命其侣。老安少者怀，因之悟胞与。
王渊秋山行旅图
作者：弘历
朝代：清
体裁：五言律诗

旅食是何人，长途不避尘。驴忙怨前路，凫野起閒津。大似杜工部，劳经三十春。澹轩工属咏，图外有清新。
王渊鸲鹆梅雀
作者：弘历
朝代：清
体裁：古风

鸲鹆噪枝头，麻雀为惊起。由来小畏大，物情诠易理。在上贵不骄，其祥来止止。
王炳山水
作者：弘历
朝代：清
体裁：七言绝句

落落盘盘蔚万松，翠微深处有云封。石滩迸水来何自，惟见半天垂白龙。
王綦倚杖寻诗图
作者：弘历
朝代：清
体裁：古风

古屋乔树下，曲栏野溪边。溪外带埼岸，淙淙落流泉。是中可得句，亦可被管弦。何必苦研练，玩日以愒年。
王綦溪桥红树
作者：弘历
朝代：清
体裁：七言绝句

丹槲青松护草庵，溪光不动镜光涵。过桥接客相携返，等度秋风一剧谈。
王绂凤城饯咏小轴
作者：弘历
朝代：清
体裁：七言绝句

或称昼锦或称还，送别情殷握手间。便是墨禅一再写，可能透出利名关。
王绂古木丛篁用画间题者韵·其一
作者：弘历
朝代：清
体裁：七言绝句

澄心一幅净如空，古木数枝态作风。写出不须邀白帝，最櫹椮处足秋容。
王绂古木丛篁用画间题者韵·其三
作者：弘历
朝代：清
体裁：七言绝句

宜人竹树称双清，张处高秋静意生。我欲相将欧学士，含毫一为赋其声。
王绂古木丛篁用画间题者韵·其二
作者：弘历
朝代：清
体裁：七言绝句

文石疏篁间偃柯，更教幽径带烟萝。倪黄作者法犹在，衡泌诗人意几多。
王绂古木竹石
作者：弘历
朝代：清
体裁：七言绝句

骨立棱棱如古德，角穿戟戟是龙孙。请看枯淡萧骚处，尔许生机个里存。
王绂密树层峦
作者：弘历
朝代：清
体裁：六言诗

长林崇巘苍苍，乐饥可赋泌洋。抚观不无后议，何事艳称玉堂。
王绂山亭文会
作者：弘历
朝代：清
体裁：七言绝句

峰若抽簪瀑解绅，栖迟于野会同人。呼之欲出辞荣侣，占断梁溪万古春。
王绂山亭文会再叠己卯韵
作者：弘历
朝代：清
体裁：七言绝句

亦有山林亦搢绅，都为图写咏雩人。不知个里盍簪者，谁会当年点也春。
王绂山亭文会叠己卯旧作韵
作者：弘历
朝代：清
体裁：七言绝句

纵横峰轴与云绅，胜处盍朋六七人。印證恰披行箧画，重看己卯仲之春。
王绂山水
作者：弘历
朝代：清
体裁：五言律诗

峭壁干云耸，羊肠几曲盘。勒驴临陡峡，破石出危滩。渔父□罾罢，阖家笑语安。当前劳逸趣，不著语凭看。
王绂山水
作者：弘历
朝代：清
体裁：七言绝句

有树槎枒有石潺，乐饥真可托高间。轴薖藉问为何处，只在梁溪惠岭间。
王绂携琴访友
作者：弘历
朝代：清
体裁：五言律诗

乔木草堂深，清泉落碧浔。高人过石彴，童子抱瑶琴。将叶宫商调，依然山水心。钟期欣既遇，情写为知音。
王绂春流出峡图
作者：弘历
朝代：清
体裁：七言绝句

水驿山途各趱程，问谁忘世得无营。九龙一幅萧萧笔，别有悠然访荔情。
王绂松云高士
作者：弘历
朝代：清
体裁：七言绝句

皴为荷叶法王蒙，谡谡涛翻松下风。我昨九龙试春跸，依稀气韵略相同。
王绂松壑听泉用图中邵宝题句韵
作者：弘历
朝代：清
体裁：七言绝句

故山常忆昔游踪，供奉身因羁九重。何不挂冠神武去，听泉空写坐崖松。
王绂林泉道古
作者：弘历
朝代：清
体裁：七言绝句

水轩对坐榷尊卢，貌古神全道以腴。却笑两贤千载下，消声价祗百青蚨。
王绂渔乐图
作者：弘历
朝代：清
体裁：古风

是人都道渔家乐，不识渔家乐何若。弗躬亲者已隔膜，况耳食者真画诺。九龙山水最佳处，孟端卜宅栖烟壑。兴来泼墨写所见，非想当然成约略。山高水深鱼鸟閒，偶著渔舟傍山脚。岂徒浮家逭租赋，信是登仙听韶頀。名之渔乐亦自得，山人意或别有托。
王绂湖山书屋·其一
作者：弘历
朝代：清
体裁：七言绝句

澹澹春岚郁郁松，岧峣梵阁倚层峰。山川宛似曾经到，审视分明是九龙。
王绂湖山书屋·其二
作者：弘历
朝代：清
体裁：七言绝句

水与舟挐陆杖扶，优游那恋紫青纡。具区可见非无意，想欲因之泛五湖。
王绂溪亭夜读图
作者：弘历
朝代：清
体裁：七言绝句

四山夜色已苍然，高士观书未肯眠。讵是天人勤董策，或疑花木补嵇编。
王绂溪山渔隐图
作者：弘历
朝代：清
体裁：七言绝句

松风低度玉参差，澹荡芦洲月上时。却笑会稽夏仲御，忽传小海唱来奇。
王绂秀石苍筠用图间题者韵·其一
作者：弘历
朝代：清
体裁：七言绝句

疏不萧条密不浓，天然合处见文同。只疑静写三更月，可惜㪣残一院风。
王绂秀石苍筠用图间题者韵·其三
作者：弘历
朝代：清
体裁：七言绝句

白石苍苔雅称清，松梅何必弟兮兄。扫愁落落诗中画，抹月翛翛静者情。
王绂秀石苍筠用图间题者韵·其二
作者：弘历
朝代：清
体裁：七言绝句

孤矗何心待凤仪，池边上伏雨中时。移来新干堪为伴，翠影相笼不自持。
王绂秋林亭子
作者：弘历
朝代：清
体裁：七言绝句

石罅流泉泌且淙，林亭结搆似曾逢。无端忆得春巡处，山色分明是九龙。
王绎松下听泉用图中题者韵
作者：弘历
朝代：清
体裁：七言绝句

峭峰云外卓然立，寒籁松间泛若流。设使东阳拟乐曲，正为水调听歌头。
王维烈芙蓉秋鸭
作者：弘历
朝代：清
体裁：七言绝句

霜寒北漠鸭南回，几朵芙蓉贴水开。正是山庄秋半景，画家那得见兹来。
王翚仿巨然夏山图即用其韵
作者：弘历
朝代：清
体裁：七言绝句

千章灌木绿阴稠，策蹇何人来访幽。世务请君谩启齿，尊卢前事㩁从头。
王翚仿王蒙秋山读书图
作者：弘历
朝代：清
体裁：七言绝句

耕烟已自仿黄鹤，又道山樵法巨然。非说攸闻不师古，祗应佳处读遗编。
王翚修竹远山小景
作者：弘历
朝代：清
体裁：七言绝句

写竹惟传风雨枝，声敲寒玉别丰姿。无多石谷萧然笔，恰似湘江飒尔时。
王翚千岩万壑图即用其韵
作者：弘历
朝代：清
体裁：七言绝句

日照层峰罨翠烟，精神入在搆图前。空林阿阁风幡静，便是四禅天上天。
王翚夏木垂阴
作者：弘历
朝代：清
体裁：七言绝句

粉本原从纨扇来，居然天水绿阴才。放弥卷合如是耳，春末夏初岂异哉。
王翚山园佳趣
作者：弘历
朝代：清
体裁：七言绝句

仙馆洞房绿荫稠，隔溪书屋更清幽。高人挈杖閒来往，流水行云意不留。
王翚春山飞瀑用恽寿平题句韵
作者：弘历
朝代：清
体裁：七言绝句

细皴粗染入神知，春水初生落涧迟。书识重光诗正叔，天瓶小册合评时。
王翚晚梧秋影
作者：弘历
朝代：清
体裁：五言律诗

叶叶露纤纤，秋光一夕兼。萧疏偏入牖，飒沓正捎檐。幽赏殊未已，清机宛可拈。当前相印證，举首见银蟾。
王翚松风书屋图
作者：弘历
朝代：清
体裁：五言律诗

茅堂大壑滨，翰墨自相亲。旧矣青毡席，飘然乌匼巾。声流碧涛籁，阴覆老龙鳞。策杖隔溪者，应来问字人。
王翚江山胜览图
作者：弘历
朝代：清
体裁：七言律诗

石可跏趺瀑可听，际天缭白更萦青。江山藉助兴不浅，意匠纵横笔有灵。曲栈人行秋瑟瑟，精蓝僧定月惺惺。披吟省识非无李，揽取閒云席上停。
王翚石磴岩关图即用其韵
作者：弘历
朝代：清
体裁：七言绝句

天外芙蓉万朵稠，岩关拾级径偏幽。若教吸尽西江水，高坐峰巅许掉头。
王翚秋山耸翠图
作者：弘历
朝代：清
体裁：五言律诗

绿林仍护巘，红叶已标枝。秋意传新景，伊人具别思。试看耸者翠，不可夺惟时。岁岁山庄绘，斯情恒见之。
王蒙东山草堂图
作者：弘历
朝代：清
体裁：七言绝句

云外飞泉松下风，草堂潇落写王蒙。东山良友知谁是，安石苍生望可同。
王蒙丹台春晓
作者：弘历
朝代：清
体裁：七言律诗

黄冠松下是谁乎，霞举轩轩佺羡徒。无病自应疏药裹，忘机亦不索阴符。春山浓处心同盎，古木枯馀体共臞。便是长生真妙诀，笑他底更事丹垆。
王蒙云林小隐图
作者：弘历
朝代：清
体裁：七言律诗

大小凭谁论隐居，山林城市两忘诸。但心閒者斯无碍，所遇安之自有馀。绿树岩前疏复密，白云窗外卷还舒。叔明安在彦辉往，苍弁清苕秀故如。
王蒙仙居图
作者：弘历
朝代：清
体裁：五言律诗

万嶂羃青烟，千林扶玉莲。石栏云母井，茅屋碧瑶天。铁锁何须挽，金编耐可传。苏张名利辈，置此合成仙。
王蒙仿李公麟蓝田庄图
作者：弘历
朝代：清
体裁：七言律诗

同意不须同格调，蓝田生面宛重开。题词讵似苏学士，折简惟招裴秀才。辋水沦涟琴筑响，屏山巀嶭黛螺堆。龙眠长卷相参證，冰水青蓝谩浪猜。
王蒙侣鹤图
作者：弘历
朝代：清
体裁：七言绝句

黄冠兀坐浮小艇，祗有胎仙介尔随。设使东坡逢觌面，临皋道士属应谁。
王蒙修竹远山图
作者：弘历
朝代：清
体裁：七言绝句

万玉丛中一草亭，欹崖流水带沙汀。此间合著幽人老，终日遥山蓄眼青。
王蒙兰亭脩禊图
作者：弘历
朝代：清
体裁：七言绝句

二难四美尽堪图，枉渚浮觞作静娱。未识东床坦腹者，却称自诩配齐奴。
王蒙南屏山居图
作者：弘历
朝代：清
体裁：七言律诗

云表层峰荷叶皴，南屏翠色镇如新。讵嫌铁篴为生客，未觉山樵作古人。窗下展书消甲子，林间安灶守庚申。衡门自有栖迟乐，何问披裘与艾薪。
王蒙南屏山居图
作者：弘历
朝代：清
体裁：七言律诗

北漠南杭两见之，未知图者属乎谁。刘家精舍静宜隐，苏氏道人赠有诗。徒看溪山真合沓，远离城市称栖迟。凝神独坐茅檐者，视若无思又有思。
王蒙听松图
作者：弘历
朝代：清
体裁：古风

松下结轩清可爱，眄松不已听松籁。彼禅和者四五人，或倚松根或趺对。寓目烟岚作静供，谋耳寒涛如梵贝。我闻如来如物来，无眼乃至无意界。听松者庸讵非松，岂伊原在松之外。苍官落落独无言，乔柯�㙷拿虬盖。
王蒙坐听松风图
作者：弘历
朝代：清
体裁：古风

偶来松树林，趺坐虬枝下。忘筌弄泉石，谡谡幽籁泻。主人对客言，横琴为我写。客谓主无须，听取真琴者。
王蒙夏日山居图
作者：弘历
朝代：清
体裁：七言绝句

苍山雅解朱明障，灌木还饶翠荫笼。结宇名符滦水上，不因今昔辨殊同。
王蒙太白林峦
作者：弘历
朝代：清
体裁：五言律诗

太白何苍然，群峰蔚翠烟。去天三百里，镇地亿千年。境岂俗能写，神惟契故传。黄眉如蓦遇，应解说其缘。
王蒙寒林策蹇
作者：弘历
朝代：清
体裁：七言绝句

打头落叶飒寒声，山径崎岖策蹇行。人固觉劳马亦尔，倩谁翁仲为知情。
王蒙山中归隐图
作者：弘历
朝代：清
体裁：七言绝句

草堂趺坐淡无思，白石清泉可乐饥。丛桂小山增慨慕，寄言衡泌漫栖迟。
王蒙山中访友
作者：弘历
朝代：清
体裁：七言绝句

杖策溪桥度石矶，春烟润逼薜萝衣。主人早倚筠窗待，莫遣门题凤字归。
王蒙山水
作者：弘历
朝代：清
体裁：七言绝句

祗疑霉润欲沾裳，云意犹浓树色凉。活脱右丞诗里画，空林积雨辋川庄。
王蒙山水
作者：弘历
朝代：清
体裁：七言绝句

飞阁临流翼若飞，遥源云外辨依稀。高人可望不可即，神契寥天静者机。
王蒙幽壑听泉
作者：弘历
朝代：清
体裁：七言绝句

灭景山栖悦性灵，相携松下少延停。飞泉阿那云深处，一例寒涛试往听。
王蒙幽林清逸
作者：弘历
朝代：清
体裁：五言律诗

老屋乔林下，清溪峭壁边。会心多野趣，契理谢言诠。已下延徐榻，谁拿访戴船。何须羡李郭，尘世诩登仙。
王蒙松壑高贤图
作者：弘历
朝代：清
体裁：七言绝句

布席扫苔坐相对，幽人策杖更寻来。如询别号为谁氏，应不出乎松竹梅。
王蒙松崖飞瀑
作者：弘历
朝代：清
体裁：七言绝句

白泉一道间山青，有定声中无定形。扶杖桥头背立者，不知为望抑为听。
王蒙松林书屋
作者：弘历
朝代：清
体裁：七言绝句

隐几先生若有迟，隔溪佳客迥无尘。相逢定话羲皇上，肯作空回题凤人。
王蒙松林高逸图
作者：弘历
朝代：清
体裁：五言律诗

卜筑岩阿好，溪山惬志清。有松堪作友，无物可萦情。盖色连峰色，涛声答瀑声。隔林来策杖，疑是访逢萌。
王蒙松窗高士图
作者：弘历
朝代：清
体裁：七言绝句

涧边濯足还听瀑，閒著松窗一事无。借问伊人何姓氏，非愚公定是潜夫。
王蒙林壑云泉
作者：弘历
朝代：清
体裁：古风

曲注白云端，湱然落涧底。色声堪眺听，閒立迟高士。道筦会有馀，言泉发无滓。顾彼非陆贾，望表亦知里。
王蒙林泉清趣
作者：弘历
朝代：清
体裁：七言绝句

倚巘长松绕屋筠，溪边策杖鹤为宾。何须世上留名氏，不是南朝充隐人。
王蒙水亭读书用图间题者韵
作者：弘历
朝代：清
体裁：七言绝句

水面孤亭绝世尘，读书人盎十分春。分明黄鹤留清照，欲阅沧桑劫后人。
王蒙泉声松韵图
作者：弘历
朝代：清
体裁：七言绝句

松如问道谁为侣，泉似答言可作朋。我昨田盘一游目，于斯每觉得相应。
王蒙涤砚图
作者：弘历
朝代：清
体裁：五言律诗

临池静课馀，洗砚命僮胥。应有鱼吞墨，那无鹅换书。岂怀投卞璞，惟觉类庄樗。徙倚南荣下，窗开万象虚。
王蒙溪阁閒棋
作者：弘历
朝代：清
体裁：七言绝句

松下溪亭水石磷，消閒赌墅会嘉宾。野桥策杖相过者，漫拟寻常助斗人。
王蒙石壁飞流
作者：弘历
朝代：清
体裁：七言绝句

荷叶皴山荷制裳，渔舟著在水云乡。次山五首形容里，静对方知意趣长。
王蒙破窗风雨图即用其韵
作者：弘历
朝代：清
体裁：七言绝句

颠风凄雨一间屋，伏案低头半夜檠。高士当年读书乐，至今佔毕尚闻声。
王蒙秋山草堂图
作者：弘历
朝代：清
体裁：七言律诗

静看黄鹤山樵画，神蕴锦里高人诗。两行秋树红复绿，独拔中峰参且差。意行水宿皆适性，谷粒坊芹可乐饥。茅檐把卷何为者，此间奚必重题词。
王蒙秋山萧寺
作者：弘历
朝代：清
体裁：五言律诗

秋山作四邻，萧寺枕嶙峋。爱此无中色，留将幻里真。苍松原不老，碧水自离尘。驴背独归客，何如莲社人。
王蒙秋山读书图
作者：弘历
朝代：清
体裁：七言绝句

林静山深结茅宇，雅是幽人读书所。疑因风度闻诵声，却不识为何代语。
王蒙秋峦夕照
作者：弘历
朝代：清
体裁：七言绝句

温润神情秀拔峰，溪桥策杖有人逢。底知夕照秋峦表，几点丹枫间老松。
王蒙秋窗良话
作者：弘历
朝代：清
体裁：五言律诗

户外万山罗，佳宾秋墅过。陈蕃欣榻下，庾阐倚窗哦。良话知奚谓，高情有足多。停桡独坐者，兴会又于何。
王蒙竹树孤亭
作者：弘历
朝代：清
体裁：七言绝句

种竹无多足延爽，搆亭惟野乃怡神。底须重叠云岚染，颇自潇疏缅若人。
王蒙竹趣图即用其韵
作者：弘历
朝代：清
体裁：七言绝句

酌斟范缓与倪迂，竹院深沉昼曝书。借问伊人趣何在，得来非窃子猷馀。
王蒙紫芝山房图
作者：弘历
朝代：清
体裁：七言绝句

太古林峦尘世远，野鸥家鹤各怡然。山房著在苍松下，便不餐芝也觉仙。
王蒙脩竹远山
作者：弘历
朝代：清
体裁：六言诗

亭覆脩篁瑟瑟，崖临流水淙淙。记得会稽山下，暮春游目曾逢。
王蒙花溪渔隐即用其韵
作者：弘历
朝代：清
体裁：七言律诗

桃花开矣夹溪头，便有缤纷乱锦流。讵是思莼辞帝里，要因避世见渔舟。传神生面别彭泽，托志孤踪概许由。我亦禦儿揽烟水，梯波惟见起飞鸥。
王蒙谷口春耕
作者：弘历
朝代：清
体裁：七言绝句

治生似拟阳羡计，命笔还同青弁图。二顷秫田足家酿，等閒村酒不烦沽。
王蒙铁网珊瑚图
作者：弘历
朝代：清
体裁：古风

有竹昂藏潇洒侯，有石秃兀醉道士。间以槎枒古树枝，或俯而垂或轩起。妙参月窟与天根，漫云生意长辞春。珊瑚铁网名亦称，想见当年倡和人。范缓倪迂应压倒，钓竿欲拂思杜老。古来契合别有神，一时荣悴真其小。
王蒙长林话古图
作者：弘历
朝代：清
体裁：七言绝句

丰草长林迥绝尘，清风明月自相亲。镜中旧迹閒评处，不作扁舟独返人。
王蒙阆苑仙山图·其一
作者：弘历
朝代：清
体裁：七言绝句

琼宇松岩郁且雄，巨然嫡派说王蒙。何当绝顶游遥目，萦带真堪俯八鸿。
王蒙阆苑仙山图·其二
作者：弘历
朝代：清
体裁：七言绝句

文壁当时友叔明，为知音写自多情。襟期虽是寄方外，国禁原遵字左行。
王蒙雪溪访友
作者：弘历
朝代：清
体裁：七言绝句

古木萧萧积素皴，茅堂犹在雪溪滨。桥头策蹇来嘉客，谩认寻常访戴人。
王蒙青卞隐居长幅
作者：弘历
朝代：清
体裁：七言绝句

无多溪壑昼常静，能使林岚气益鲜。卜筑何论大小隐，不餐沆瀣也登仙。
王蒙香林书屋图
作者：弘历
朝代：清
体裁：七言绝句

茅堂静坐置编芸，飒沓庭前落叶纷。个里非声亦非色，祇馀天籁隔溪闻。
王蒙高崖结宇图
作者：弘历
朝代：清
体裁：七言绝句

松桂阴森避世埃，硕人结宇白云隈。断桥陡涧通无路，为恐鹤书偶到来。
王谔溪桥访友
作者：弘历
朝代：清
体裁：七言绝句

草楼松下碧溪隈，不设窗棂面面开。恰似陈蕃方下榻，遥看徐孺过桥来。
王谷祥春雏得饲图
作者：弘历
朝代：清

老雀含虫归故枝，群雏待哺意堪悲。观图不觉生怜悯，合共思哉良有司。
王谷祥梅竹群雀卷
作者：弘历
朝代：清
体裁：古风

山中所少者，曰惟竹与梅。迩岁培植之，庭际颇成材。古松卓相对，三友名宜哉。是谓忘年交，展图两不乖。群雀何为乎，飞鸣惊客来。
王谷祥梅竹群雀卷
作者：弘历
朝代：清
体裁：七言律诗

田盘向日本无梅，迩岁勤教栽者培。移种不妨盆缶本，遂看就近户庭开。对因画卷评真假，题即书图验往来。啾唧檐间窥牖者，谁为宾主尚相猜。
王谷祥梅雀卷
作者：弘历
朝代：清
体裁：七言律诗

泉香亭合弆佳图，酉室雀梅恰当夫。莫谓南枝阙北地，试观弄影与呼雏。曰真曰幻浑难辨，是异是同都可娱。何必纥干群怨冷，即看龙井傍西湖。
王鉴仿元四家笔意 其一 仿黄公望
作者：弘历
朝代：清
体裁：七言绝句

不拟富春长卷艰，兴来小景仿秋山。爱他迎面金□意，岂在疏皴仿佛间。
王鉴仿元四家笔意 其三 仿倪瓒
作者：弘历
朝代：清
体裁：七言绝句

淡淡乔柯远远山，却因鼻祖溯荆关。草亭莫问应谁付，流水行云好是閒。
王鉴仿元四家笔意 其二 仿王蒙
作者：弘历
朝代：清
体裁：七言绝句

数叠苍山松几株，九峰为忆读书区。绛云可惜咸阳炬，欲觅真王正复无。
王鉴仿元四家笔意 其四 仿吴镇
作者：弘历
朝代：清
体裁：七言绝句

山居粉本宛呈前，津逮还教溯巨然。匪说攸闻不师古，亦云师意始称贤。
王鉴秋山萧寺图
作者：弘历
朝代：清
体裁：七言绝句

梵宫门对万峰罗，精舍三间也足多。谁道金秋气萧飒，白云红叶错青螺。
王鉴花石盆兰
作者：弘历
朝代：清
体裁：七言绝句

石台之上蔚盆兰，台下秋花各种攒。位置合宜精寓意，宁论傅绿与涂丹。
王问四灵砚
作者：弘历
朝代：清
体裁：七言绝句

行草升堂米与黄，四灵刻砚佐文房。尔时可有安边策，款印犹称古职方。
王陵城
作者：弘历
朝代：清
体裁：七言绝句

唐河岸侧沛人城，被困白登趣援兵。开创犹馀百战将，独闻奇计出陈平。
王陵城
作者：弘历
朝代：清
体裁：七言绝句

平勃安刘呼吸际，设非左袒事难谌。廷争后不复视事，少戆终为不负心。
王陵城
作者：弘历
朝代：清
体裁：七言绝句

荒城犹自号王陵，陵母知兴卓识称。高祖却还惜少戆，马迁躗语未堪凭。
王陵城
作者：弘历
朝代：清
体裁：五言律诗

跋马路漫漫，霜林叶已丹。犹然此岩壑，曾见汉衣冠。少戆君言信，知兴母节难。霸图刘项息，野水自寒滩。
王陵城
作者：弘历
朝代：清
体裁：七言绝句

高帝评陵及平语，早经论定匪奇新。存刘一线因左袒，莫谓斯王逊彼陈。
王黻松阴草堂
作者：弘历
朝代：清
体裁：七言绝句

诛茅结屋老松阴，静听松风谡籁音。展读非关策时事，欲寻邃古订知心。
王齐翰江山隐居图
作者：弘历
朝代：清
体裁：七言律诗

翰林好写丘壑隐，佳丽江山称考槃。粗勾入木三分信，细理得环一气完。纑地磔裂神自蔚，昙华示现香常漫。摛词不可为恒语，应作我闻如是观。
玛瑙寺叠庚子韵
作者：弘历
朝代：清
体裁：五言律诗

精蓝昔未到，庚子始临云。祗恶逢迎巧，那嘉构筑勤。谬称商献悃，可识佛无欣。越益吾惭愧，恐防议论纷。
玛瑙寺有咏
作者：弘历
朝代：清
体裁：五言律诗

葛岭之麓下，寺称玛瑙云。增华为结构，饰美太殷勤。商力彼民力，求欣吾不欣。率多弗顾去，方寸愧思纷。
玩初月
作者：弘历
朝代：清
体裁：古风

晚晴天宇阔，哉魄生西嵲。寒光经雪后，淰淰增皎洁。毡室纸窗明，坐对殊清绝。地炉兽炭红，玉檠燄花结。良宵即渐长，疏影尤堪悦。
玩花池
作者：弘历
朝代：清
体裁：古风

德潜咏玩花，意在悦山谷。惜其幸晚达，而反不知足。每为谀墓文，不辩泾渭渌。仆碑非魏徵，疵行无能浴。
环咏亭
作者：弘历
朝代：清
体裁：七言律诗

仙宫西侧创云轩，春昼阴笼花木繁。访道不须期碧海，忘言真可驻高奔。幽偏事业三间足，今古风华四面存。砚净瓯香閒点笔，岂争工拙壁间论。
环咏亭
作者：弘历
朝代：清
体裁：七言绝句

四面回廊环古屋，题诗嵌壁满其间。不须品第咏而去，否恐虚今番往还。
环咏亭
作者：弘历
朝代：清
体裁：七言律诗

小屋三间岳殿西，亭欤非也昔难稽。古今岁月一时阅，长短诗篇四壁题。磬折予心孰李杜，翘瞻汉柏是夷齐。忘言更复言奚必，欲笑庄周筌与蹄。
环照斋
作者：弘历
朝代：清
体裁：古风

昔咏环照斋，絜矩自照义。人苟不自知，照即知之意。自照因何难，率因私欲蔽。是故颜问仁，克己训明示。书斋绿水环，却以无言契。
环照斋
作者：弘历
朝代：清
体裁：古风

淀水引入园，曲池绕阶砌。昔因环照名，今绎环照意。盖环者还也，还照要于自。照他讵为难，照自诚弗易。人苦不自知，斯斋具斯义。
环照斋
作者：弘历
朝代：清
体裁：五言律诗

淀水易为引，溪斋照若环。澄怀孰是胜，延步亦其间。鱼鸟亲人意，琴书伴我閒。如云寓精鉴，实早识惟艰。
环照斋
作者：弘历
朝代：清
体裁：五言律诗

碧水绕如环，书斋澄照间。涨来看岸落，风定喜波閒。几曲通低彴，一棱浸假山。新题续旧作，兴异不相关。
环碧亭
作者：弘历
朝代：清
体裁：古风

叠石为绮峰，激泉为布水。夷嵏置小亭，四柱奇无比。巀嶭罗其外，淙泓带其底。疑入万壑潨，安知一园里。徐步出几曲，向皆儿戏耳。高大自内观，东坡言甚旨。
环碧楼
作者：弘历
朝代：清
体裁：七言律诗

一楼一室各称名，得概随方自会情。著语再三率因便，搜题左右不妨生。重阴叠翠地无隙，玉露金风天与清。最喜近郊堪纵目，村村宝穑望西成。
环碧楼
作者：弘历
朝代：清
体裁：古风

假山代古得称真，乔木金元历来久。金元楼阁兹无存，楼则新为树旧有。今楼古木环碧同，是亦可谓忘年友。金元不少能句人，问他此趣能吟否。
环碧楼
作者：弘历
朝代：清
体裁：七言绝句

冻浦寒山映带廊，凭窗聊复赏烟光。漫嫌引景犹萧飒，碧意其间尔许藏。
环碧楼
作者：弘历
朝代：清
体裁：七言绝句

危昂石笋矗崚嶒，迥得云楼倚曲陵。万碧丛中行不尽，到来骋望更栏凭。
环碧楼
作者：弘历
朝代：清
体裁：七言律诗

窈窕回廊宛转通，到来层构耸壶中。讨源每以初艰致，得趣因之转不穷。座挹山光将水态，窗延秋月与春风。凭高望远真空阔，正藉岩枝护郁葱。
玲峰歌
作者：弘历
朝代：清
体裁：古风

将谓湖石洞庭产，孰知北地多无限。万钟异石大房山，有奇必偶斯为伴。天地生物弗拘墟，龙井吴山率常见。米未能致今致之，青芝岫屏湖裔馆。彼劳奇文徒问答，物遇其时当自显。兹峰有过无不及，名曰玲实称岂舛。伊家颠叟上皇山，亦既艳称百夫辇。致此用力虽倍蓰，贲来宁费修书柬。略发内帑给雇值，肯教张事恣朱勔。大孔小穴尽灵透，凸突凹窳仍�嵼。春风秋月几阅历，海水桑田任迁转。故土那忆埋黄沙，素质奚碍皴苍藓。一峰峙我文源阁，育秀通书映万卷。万卷徵实难更仆，特宜黄石觌面展。又如逸兴到栖霞，日面月面应谁辨。每来汲古遣几馀，讵同二米为高简。欣于斯即惭于斯，悦目怡情究非善。
玲峰池
作者：弘历
朝代：清
体裁：古风

天半渫天池，玲峰四面奇。五年才一照，为尔坐移时。山以万丈计，泉淙为有源。下视沟浍盈，岂可相衡论。老松高百尺，新松低数寸。小草莫相欺，会有凌云分。澹澹含春日，英英吐春烟。野花姗入影，也自一时妍。不肯泻为瀑，渟然守太初。忽怀齐隐士，亟命返肩舆。
玲峰池
作者：弘历
朝代：清
体裁：古风

天池一泓峰顶泌，旱暵不竭潦不溢。岂许凡鳞个里藏，时有卿云波上霱。南齐隐者枕漱日，那见红亭崖侧出。为幸否乎泉自知，俯清聊尔怡神谧。
玲峰池·其一
作者：弘历
朝代：清
体裁：七言绝句

最高峰处降从容，咫尺园门觌面逢。下马肩舆仍陟巘，园中此又最高峰。
玲峰池·其三
作者：弘历
朝代：清
体裁：七言绝句

淆之不浊澄不清，妍及媸因鉴者呈。此与伞山孰先后，其详应问尹先生。
玲峰池·其二
作者：弘历
朝代：清
体裁：七言绝句

玲石攒丛中有池，渫然天半镜光披。谁能尺丈量深浅，山出内云无已时。
玲珑峰
作者：弘历
朝代：清
体裁：古风

朝催行骑缘谷东，新程逐处咨民风。沿冈度涧凡几重，路右遥见凌霄峰。巍乎气象迥不同，群山拱伏孰与京。倚天拔地超哉雄，嵌空洞穴宛转通。嶊崣巀嶭森巃葱，奇葩真树那可名。幻以云气郁丰隆，石户俨开守玉童。丹灶碧火其燄红，垂垂铁锁悬长空。凡骨怅望难寻踪，在昔下风访崆峒。塞垣荒略传何从，欣兹始遇名玲珑。飞来奚事艳吴中，至今吟咏纷莫穷。
玻璃窗
作者：弘历
朝代：清
体裁：古风

车窗悬玻璃，障尘胜纱帷。内外虚洞明，视远无纤遗。可避轻风寒，还延暖日曦。惟是听受艰，扬言声似卑。耳属或不闻，目成乃可知。明目信有济，达聪非所宜。致用当节取，格物理可推。
玻瓈窗
作者：弘历
朝代：清
体裁：五言绝句

虚明兼洞达，牡蛎未堪论。净似瑶台月，开如宋殿门。
玼瓐紫玉曰玼碧玉曰瓐此玉内碧而外紫故名之曰玼瓐而系以诗
作者：弘历
朝代：清
体裁：五言律诗

未辨于阗贡，居然荆国伦。蕴中碧水澹，彰外紫云斌。一握光腾室，三璑采映旻。不藏我何有，永佩此堪珍。
珊瑚树
作者：弘历
朝代：清
体裁：古风

说林珊树竟开花，河伯宴禹信荒诞。南海更以妇人称，述异之说骋诡辨。石崇所击或类真，惟其类真益形舛。三四尺者六七株，非是天来非地产。郕王籍王振家时，二十馀株入官辇。审然此应在世间，不可谓同桑海变。百岁升平天府藏，盈尺者弗一再见。此非却珍知世无，石崇王振安从管。咄哉千秋纪载家，颜腆耳食逞虚撰。
珍珠泉
作者：弘历
朝代：清

济南多名泉，岳阴水所潴。其中孰巨擘，趵突与珍珠。趵突固已佳，稍藉人工夫。珍珠擅天然，创见讶仙区。卓冠七十二，分汇大明湖。几曲绕琼房，一泓映绮疏。可以涤心志，可以鉴眉须。圆流有灵孕，颗颗旋相于。乍如历海峤，鲛人捧出余。又如对溟渤，三五显方诸。作霖仰尧题，泽物留神谟。我来值暮春，农夫正新畲。看彼芃芃者，欣此涓涓如。安得符圣言，远近均沾濡。
珍珠泉
作者：弘历
朝代：清
体裁：古风

济南多名泉，岳阴水所潴。其中孰巨擘，趵突与珍珠。趵突固已佳，稍藉人工夫。珍珠擅天然，创见讶仙区。卓冠七十二，分汇大明湖。几曲绕琼房，一泓映绮疏。可以涤心志，可以鉴眉须。圆流有灵孕，颗颗旋相于。乍如历海峤，鲛人捧出馀。又如对溟渤，三五呈方诸。作霖仰尧题，泽物留神谟。我来值暮春，农夫正新畬。看彼芃芃者，欣此涓涓如。安得符圣言，远近均沾濡。
班媫妤世传怨歌行为班媫妤所作盖出于后人拟议为之且秋风团扇亦惟任时耳夫何怨之有乃作是诗以反之
作者：弘历
朝代：清
体裁：古风

并刀裂齐纨，制为素扇团。本以禦炎暑，匪为障轻寒。资用既有时，弃置应所安。辞辇夙励志，专房岂固欢。秋风不敢怨，君过非小弁。
琅玕丛
作者：弘历
朝代：清
体裁：七言绝句

琅玕丛里小回旋，戛振声清胜管弦。如以云栖幽径拟，设施终觉逊天然。
理事
作者：弘历
朝代：清
体裁：古风

宫庭曰御门，园林曰理事。无日弗畴咨，爱礼存羊意。黄阁承丝纶，绿签引郎吏。何务不宜慎，况此敕几际。宿雨快新晴，广厦无暑气。祈农有佳象，筹远罢严备。戒满以为惕，敢曰逢时瑞。
理事
作者：弘历
朝代：清
体裁：七言律诗

理事清晨致远斋，铜签不啻响传阶。肯因游豫疏几务，历揽麦禾幸岁佳。那肯勤遥而近忽，祗虞久熟或诚乖。飞章恰接河工信，未就合龙忧系怀。
理安寺
作者：弘历
朝代：清
体裁：五言律诗

一径入深秀，万峰森簇攒。石桥原不隔，莲界总生欢。既狭中方阔，凭高望亦宽。禅宁与儒异，惟欲理之安。
理安寺
作者：弘历
朝代：清
体裁：五言律诗

儒释虽殊道，理安原实同。为咨学佛侣，何以继宗风。涧水环门净，山峰映座崇。摐然声与色，个里不空空。
理安寺
作者：弘历
朝代：清
体裁：七言律诗

溪涧回环径不宽，到来精舍暂盘桓。泉临法雨毛发鉴，阁坐松巅衣袂寒。唐宋遗踪颇可考，人天显应漫从看。理安传自理宗定，其代偏安理岂安。
理安寺
作者：弘历
朝代：清
体裁：五言律诗

环绕七峰处，合流双涧间。栖真适归径，挂衲便寻山。讵亟一游兴，图消片刻閒。凭栏挹葱翠，可以谢跻攀。
理安寺
作者：弘历
朝代：清
体裁：五言律诗

见说安心竟，何来理与安。山如标静谛，鸟亦发清欢。盖影张祗树，经声出戒坛。了当忘结习，归去漫回看。
理安寺
作者：弘历
朝代：清
体裁：七言律诗

路尽九溪十八涧，境奇三竺两高峰。香台听讲来驯鸽，静室安禅制毒龙。法雨淙常空色相，岩花放不论春冬。归鞭却恐留清恋，倩取白云一片封。
理安寺咏古
作者：弘历
朝代：清
体裁：七言律诗

一谷一溪环抱峦，到来古寺惬游盘。迹留唐代实已泯，名定宋年义可观。合与墨家娱性地，似殊儒道论心官。尔时早失中原半，于理安乎抑未安。
理心楼
作者：弘历
朝代：清
体裁：古风

书屋名理心，问心云何理。寻思非由外，仍由心内耳。颜渊问为仁，曰克已复礼。已似外物诱，克则从衷矣。至于礼之复，实复心本始。不敏请事斯，吾愿学颜子。
理心楼
作者：弘历
朝代：清
体裁：古风

华节甫言过，新正颇有暇。御苑适清游，卜昼弗卜夜。室楼如暖阁，憩息明窗下。理心向所题，心理在私化。竹素具渊源，缮性因抽架。
理心楼
作者：弘历
朝代：清
体裁：古风

心以理万事，此则曰理心。本末似倒置，其义亦可斟。顾此方寸中，七情日相侵。大师克相遇，同人义堪寻。欲理先去私，宣尼示颜深。
理心楼口号
作者：弘历
朝代：清
体裁：七言绝句

一二日间有万几，易云几者动之微。理心设不于斯会，反致憧憧失所依。
理心楼口号
作者：弘历
朝代：清
体裁：七言绝句

五官定以心居主，思则得之孟子辞。应识理为思本耳，理心惟在辨微危。
理心楼口号
作者：弘历
朝代：清
体裁：七言绝句

五官自是首乎心，理则其施在酌斟。不出虞书十六字，进之一字曰惟钦。
理心楼口号
作者：弘历
朝代：清
体裁：七言绝句

屋里无妨置小楼，非图纵望望图收。个中转语如何说，千里原从方寸求。
理心楼口号
作者：弘历
朝代：清
体裁：七言绝句

理心宁曰务神奇，日用寻常要去私。欲以清明在方寸，万几顺应付无为。
理心楼有会
作者：弘历
朝代：清
体裁：五言律诗

尝记子舆语，心之官则思。理非方寸外，动即一身随。必也无所欲，斯能有可为。如其尚空寂，乃背圣经驰。
理心楼有会
作者：弘历
朝代：清
体裁：古风

理有治之义，心实五官主。主当治其他，理主是何语。可知理主者，仍主自理取。天命之谓性，一贯为心所。自理及理他，唯者参之鲁。
理心楼有警
作者：弘历
朝代：清
体裁：五言律诗

诸务待心理，缘何云理心。盖如形影正，要欲夕朝钦。一念分敬怠，四知愓照临。设其图逸豫，岂不惧难谌。
理性居
作者：弘历
朝代：清
体裁：七言律诗

万事都由性而理，此云理性义何居。境清神谧表合内，兑泽巽风实即虚。岂以閒情寄月露，率因道趣悟鸢鱼。窗明几净于何乐，乐在几閒读我书。
理性居有会
作者：弘历
朝代：清
体裁：古风

天命之谓性，子思述仲尼。道实备乎已，其理更借谁。朱传谓下章，乃引夫子辞。吾谓失精覈，冠履似倒施。
理趣
作者：弘历
朝代：清
体裁：古风

目力所见处，耳闻不能到。隔窗人语闻，耳力目弗照。闻性近而沉，外物弗能摇。见性远而浮，一指当前拗。曰见不如闻，闻远知何调。曰闻不如见，见近蔽空眊。此诎彼则信，理趣符道要。
琉璃河
作者：弘历
朝代：清
体裁：古风

东风解冻春波泱，长桥饮练将百丈。雁齿枕陆接石衢，中流曾无十尺广。徒劳人力此胡为，胜朝遗迹得咨访。权珰桑梓乃在兹，春秋祭扫常来往。有司畏势为修涂，葆盖稳驱平似掌。椓人凶燄一至此，朱家宗社将奚仗。适来固节度盐沟，架木吾犹发官帑。守阍岂得尽废斯，惕然以惧睪然想。
琉璃河
作者：弘历
朝代：清
体裁：七言绝句

大防玉石源流远，卧渚长桥来往资。未泮春冰沙涨岸，頫临真是白琉璃。
琉璃河
作者：弘历
朝代：清
体裁：五言律诗

时节值初韶，冰凝雪未消。薄寒切轻辇，冻浦度长桥。溱洧非子产，杠梁缘竖貂。逆珰势如此，触目叹前朝。
琉璃河
作者：弘历
朝代：清
体裁：古风

石桥千尺压两涯，接以石路平不陂。夏秋行潦每致泞，藉此无碍车马驰。前人妄为后人赖，长城运河率有之。胜朝魏珰兹故里，葆舆安坐达京师。非官帑即劳民力，小脩所费尚不赀。窭人子势有如是，奚怪朱家社不移。
琉璃河·其一
作者：弘历
朝代：清
体裁：七言绝句

西北诸山夏涨多，汇兹流巨遂成河。长虹卧俯琉璃界，涷未开欣他不波。
琉璃河·其二
作者：弘历
朝代：清
体裁：七言绝句

石桥压岸多平陆，一线流才几洞门。稳度轻舆试凭揽，前朝事实不堪论。
琢情之阁
作者：弘历
朝代：清
体裁：五言律诗

六情本宜静，巧琢亦何为。未免境臻幻，因而兴会奇。泉从冰底响，窗在树头披。自是天然句，还凭人写之。
琢情之阁
作者：弘历
朝代：清
体裁：古风

吾闻宣尼言，性近习相远。习而发为情，是宜返其本。倏忽凿混沌，匪爱乃成损。斯阁题琢情，寸长尺喻短。终当去安排，于焉契倪筦。
琢情之阁
作者：弘历
朝代：清
体裁：七言绝句

小阁山心复水涯，冲容真足谧神思。其章便拟云追琢，祗是于中至静时。
琢情之阁
作者：弘历
朝代：清
体裁：古风

性近习相远，情盖习所成。去本斯益遥，奚用琢之精。尝读齐物论，漆园著高评。五园几向方，角泯铄以平。琢亦刓之类，图减非图增。或可训阁义，恬然付无营。
琢情之阁
作者：弘历
朝代：清
体裁：古风

情乃性之发，近远自有殊。封犹虞不足，而况琢之乎。虽然琢有二，其义可言夫。琢磨止至善，传引诗弗诬。巧琢失天真，则匪君子儒。触目可会心，讵祗寻清娱。
琢情之阁
作者：弘历
朝代：清
体裁：古风

情者性之发，性近情则远。兹为琢情阁，固谓景雕纂。然吾有进焉，理境殊丝管。境或可尚奇，理惟敦诚款。琢情实近巧，何如复性本。
琢情之阁
作者：弘历
朝代：清
体裁：七言绝句

拟额图新内翰常，阁成取用未加详。情宜静耳岂宜琢，略悔安名似弗当。
琢情之阁
作者：弘历
朝代：清
体裁：七言绝句

琢情盖以琢句名，仔细思之义失精。情合返初性相近，琢邻巧矣远乎诚。
琢情之阁
作者：弘历
朝代：清
体裁：七言绝句

诗人追琢咏其章，庄叟翻称混沌亡。一亦不存两不涉，随缘高阁赏烟光。
琢情之阁
作者：弘历
朝代：清
体裁：七言绝句

面水背山阁两层，山岚水霭挹浮蒸。六情欲净无可净，那更还称琢者能。
琢情之阁有会
作者：弘历
朝代：清
体裁：古风

情者性之发，性近习相远。远欲返厥初，琢则漓其本。向为无意题，今每悔之晚。斲雕以为朴，史语美则亶。
琢情之阁题句
作者：弘历
朝代：清
体裁：七言绝句

情宜于朴不宜华，阁额何因琢以加。却忆乾坤题凿度，比之倏忽似非差。
琢雪厂
作者：弘历
朝代：清
体裁：古风

激水行石岩，亦藉自然势。乃知非天成，人力艰位置。刻削峭茜间，�濈湍流坠。雪色与雪声，凭窗纳佳致。追琢讵人工，易简原物备。六花谁剪裁，害不视此义。
琳琅丛用杜甫佳人诗韵并效其体
作者：弘历
朝代：清
体裁：古风

一时忆杜诗，空谷真空谷。径入琳琅丛，讵同凡花木。化轴尚欲培，樵斧宁敢戮。谁谓品曲人，乃道不如肉。淇澳将渭川，膻芗游秉烛。岂知寒山幽，森此万竿玉。凡夫昔卜居，常抱烟霞宿。有梦为蝶栩，无泪为民哭。泉或时而清，泉或时而浊。社祭永吴中，荒祠尚老屋。猗风情亦萧，影月手堪掬。粉黛非佳人，佳人即修竹。
琴
作者：弘历
朝代：清
体裁：七言绝句

古锦囊韬龙门琴，朱弦久歇霹雳音。安得伯牙移情手，为余一写山水心。
琴台
作者：弘历
朝代：清
体裁：五言绝句

琴台非子贱，传自米襄阳。我不解攫醳，春温即景偿。
琴峡亭
作者：弘历
朝代：清
体裁：七言绝句

出峡泠泠迸水清，耳根忘处静尘情。东坡听得贤师操，弦是春温和且平。
琴峡亭
作者：弘历
朝代：清
体裁：七言绝句

分宁曾欲洗筝琶，使听斯音定不差。万古高山与流水，那知世上有期牙。
琴峡亭
作者：弘历
朝代：清
体裁：七言绝句

峡是其真琴是幻，幻名遂以永其真。试思无峡琴奚喻，笑彼迷头认影人。
琴峡亭
作者：弘历
朝代：清
体裁：七言绝句

擘峡飞泉溅雪花，宫商太古此中拿。高山流水宛成调，谁是知音者伯牙。
琴峡亭
作者：弘历
朝代：清
体裁：七言绝句

琴为名即峡为实，那更其间论主宾。一晌于斯生别会，循名得实果谁真。
琴峡亭
作者：弘历
朝代：清
体裁：古风

琴始无琴名，而况取譬水。桐自谁为斲，丝复谁为理。丝桐既属幻，那更论宫徵。出峡泠泠者，笑谓失远矣。
琴峡亭
作者：弘历
朝代：清
体裁：七言绝句

石上泉流偶会斯，安名立字遂琴之。巊㟰者及漻泪者，那较知音与不知。
琴峡亭
作者：弘历
朝代：清
体裁：七言绝句

那须斲木与縆丝，开辟以来即若斯。流水高山自成调，古于人世有牙期。
琴峡亭
作者：弘历
朝代：清
体裁：七言绝句

阶临诡石千层累，楹纳翠岩万仞高。落落苍松风以入，七弦不鼓亦成操。
琴峡亭口号
作者：弘历
朝代：清
体裁：七言绝句

于湖谓镜因其色，在峡称琴率以声。设悟色声即空者，了然知此总虚名。
琴清斋
作者：弘历
朝代：清
体裁：七言绝句

书斋临水号琴清，正是春温和且平。何必七弦虞拨剌，由来太古自然声。
琴清斋
作者：弘历
朝代：清
体裁：古风

高斋枕碧川，琴清名有年。徒观澄止水，未听鸣响泉。却讶渊明室，别体蓄无弦。
琴清斋口号
作者：弘历
朝代：清
体裁：七言绝句

远瀑漫寻七弦比，近湖恒对五音清。那更陶壁相唐�，个里无声却有声。
琴趣轩
作者：弘历
朝代：清
体裁：七言绝句

不学陶家弦亦无，底誇李氏宝称孤。暗泉滴处声同调，祗有徵招意廑吾。
琴趣轩
作者：弘历
朝代：清
体裁：七言绝句

五七弦音辨莫仍，其声祇在碧澄澄。赢他世上琴师者，枉桡于斯得未曾。
琴趣轩口号
作者：弘历
朝代：清
体裁：古风

不解攫醳解其理，六律五音洗心水。识得渊明室之壁，挂以无弦亦如此。
琴趣轩口号
作者：弘历
朝代：清
体裁：七言绝句

无弦亦不壁间悬，琴趣居然在目前。小矣高山流水志，企之解愠阜财篇。
琴趣轩口号
作者：弘历
朝代：清
体裁：七言绝句

水清冻结亦冰清，便是风来不作声。得趣设于琴上拟，恰如挂壁学渊明。
琴高池
作者：弘历
朝代：清
体裁：古风

古迹是谁徵，菁池乍泮冰。浮波见赤鲤，想像个人乘。涓彭术已就，汗漫游燕赵。至今风浪声，犹作水仙操。
琴高祠
作者：弘历
朝代：清
体裁：五言律诗

涿水今犹古，淀祠是也非。舍人弃以去，龙子取而归。邀月为窗牖，令风司户扉。惟应佺羡辈，来往会依稀。
琴高祠叠癸巳韵
作者：弘历
朝代：清
体裁：五言律诗

谱琴朱载堉，曾著论其非。不识高之鼓，古今调孰归。涓彭消秘术，风月守虚扉。流绕淀池绿，太音声正希。
琼华楼对雨
作者：弘历
朝代：清
体裁：七言律诗

飒爽檐帷生薄寒，梧桐枝上玉阑干。云飞别岫当轩暗，雨过前溪隔座看。声泻池荷吟凤管，点催檐瓦弄珠丸。西山拟望秋晴黛，烟屿鸥波正渺漫。
琼岛揽景
作者：弘历
朝代：清
体裁：五言律诗

雨后宜登眺，林岚触目清。阴宁春胜夏，岛匪石惟琼。放子鱼穿藻，贺群燕掠楹。麦秋今可望，茂对一怡情。
琼岛春望
作者：弘历
朝代：清
体裁：七言律诗

太液池边琼岛嵬，登临纵望气佳哉。新蒲弱柳高低绿，杏蕊桃花次第催。玉笋含阴隐壶峤，银奁倒影画楼台。万家春树皇居拱，生计筹量日几回。
瑞树歌
作者：弘历
朝代：清
体裁：古风

长白之山天所作，隆崇案衍邻嵎峓。众水之源会其极，中产万木两仪神秀钟于兹。万木偨池郁争长，问年皆在循蜚疏仡时。以上厥有瑞树为之伯，如星拱北群所瞻仰栖灵祗。命图以来真神奇，毕歆河本鸭绿支。船不能进易，威呼溯流而上乃至西埒墨勒溪。威呼又不能进，舍舟陆行一由旬，斯见瑞树临厜㕒。近树无凡草，金光蔚敷披，耸身三丈五尺馀。七分去二其合围，上分十有二大枝。茎叶轮囷各异姿，其种有八若列眉。松桧白杨遮勒穆期，紫桦白桦密克特木及白榆。自顶至根合十馀丈峥参差。灵芝九本三秀滋，是皆纪实非虚词。乃信神壤天所秘，未许尘世寻常窥。大椿徒传八千岁，较此奚啻父视儿。特一瑞树真足陵驾前古史所垂，宜乎长白之山开我国家，万年有道无疆基。
瑞石洞
作者：弘历
朝代：清
体裁：古风

吴山临绝顶，石洞在其下。舍马盘轻舆，因循舆并舍。峭茜奥窔间，蹀步穷幽冶。怪状疑鬼神，虚势若庑庌。尽态复极妍，谁能辨炙輠。亩平得小亭，天池一杯泻。设使导之流，何异香炉者。
瑞石洞
作者：弘历
朝代：清
体裁：古风

吴山瑞石洞，每来必有诗。庚子绎其名，云有会意斯。然引而未发，兹当申其辞。虚室能生白，其祥止止禔。瑞即祥别名，洞则虚也宜。是实注蒙庄，讵称岩龉奇。
瑞石洞
作者：弘历
朝代：清
体裁：古风

天目东来走溟海，龙飞凤舞势奇骇。吴山控江为最奇，瑞石奇擅吴山最。我昔未游今游初，谽谺□㠑真仙都。拾级不辞百丈峻，乘兴安用轻步舆。兴亦不可穷，奇亦曷有限。徒因创览一凭栏，率费中人十家产。
瑞石洞
作者：弘历
朝代：清
体裁：古风

驻辇有馀暇，吴山近宜眺。瑞石别一峰，下马喜先到。初犹步仄磴，既乃入幽窍。转折若无路，含蓄益致妙。萝薜绿垂烟，梅柳芳迎曜。岩半有天池，灵物不可钓。密竹护阴森，怪石攒茜峭。孤鶱讶欲坠，傲睨忽疑笑。攀跻当造顶，全吴归朗照。坐石写创得，大观更揽要。
瑞麃诗六韵
作者：弘历
朝代：清
体裁：五言排律

质禀庚辛色，珠躔应寿星。天心庆花甲，德产祝慈宁。岂意甡甡属，偏成翯翯形。乍辞鹿食野，可比凤仪庭。性自仙人驯，图呈动物灵。无须稽兽谱，永此验祥经。
瓜
作者：弘历
朝代：清
体裁：五言律诗

凉供厨人案，生机园客寮。来禽分应让，蒲鸽品先标。五色何须炫，三庚适可消。江村思杜甫，得句入诗瓢。
瓜
作者：弘历
朝代：清
体裁：古风

桃笙潋碧漪，冰盘荐绿玉。熨齿凛浆寒，沁怀消暑酷。四序不相代，万物各生育。至今种瓜人，道是青门族。
瓦雀
作者：弘历
朝代：清
体裁：古风

瓦雀信何谓，其性依屋居。有屋处有雀，无屋雀亦无。万物具性灵，易简成中孚。梦醒尚昧爽，□啅窗前呼。始悟宿行宫，晓景非毡庐。
瓶中山桃三首·其一
作者：弘历
朝代：清
体裁：七言绝句

苑丞瓶进晕红葩，引领春风见此花。遥想武陵最佳处，晓寒犹勒洞边霞。
瓶中山桃三首·其三
作者：弘历
朝代：清
体裁：七言绝句

举趾东郊待一犁，妒花风复露端倪。朝来不命行时驭，任付东皇作锦泥。
瓶中山桃三首·其二
作者：弘历
朝代：清
体裁：七言绝句

好在山村水郭边，折梅驿使一般传。胆瓶静里评今昔，暗度韶光倏两年。
瓶中桂
作者：弘历
朝代：清
体裁：五言绝句

辞林带馀芬，篸瓶伴高咏。恍疑金粟界，色香皆清净。
瓶中花
作者：弘历
朝代：清
体裁：古风

是处嫣红并姹紫，不知其名讶其美。貌陋徐黄图画间，种遗嵇郑书编里。袅风三春滟月秋，点缀山山塞景稠。天姿未许人窥取，不共飞觞搦管流。谁教采入磁瓶内，色香根净原无碍。却似游仙壶峤中，纷迎驾凤骖鸾辈。
瓶花
作者：弘历
朝代：清
体裁：七言律诗

单椒紫姹更红裳，偏是秋来生意昌。撷入挂瓶饶静趣，又教行殿挹清芳。拈须朅尔吟新句，插鬓能无忆旧妆。相对奚容成一往，更参离合露中香。
瓶花
作者：弘历
朝代：清
体裁：古风

山花无名致总佳，浅绛深黄争倩若。诗人画客几曾经，雁塞龙堆欣所托。丁星玉露且鲜妍，摇曳金风未落寞。挂瓶聊与作清供，依旧前秋毡室乐。恰似丈殊示善财，采来茎草无非药。
瓶莲
作者：弘历
朝代：清
体裁：七言绝句

含芬雅合伴书帷，两字标名可作师。但似清高尘不染，远观近玩总相宜。
瓶菊
作者：弘历
朝代：清
体裁：古风

野菊多佳色，纷披随路有。带露采其英，正值重阳后。簪瓶饶态姿，离野无尘垢。不辨麝香黄，那论金铃丑。譬彼陶彭泽，得此可无酒。
瓶菊·其一
作者：弘历
朝代：清
体裁：六言诗

霜标冀北独秀，韵挹篱东致佳。携得重阳景色，绝胜客岁情怀。
瓶菊·其二
作者：弘历
朝代：清
体裁：六言诗

潇洒诗情画意，芳菲秋末霜初。花雨不霏绳榻，香风常递帷车。
瓶菊漫赋·其一
作者：弘历
朝代：清
体裁：七言绝句

数种寒芳独殿秋，辞丛犹带露华浮。花磁不异东篱侧，总与诗人解疗愁。
瓶菊漫赋·其二
作者：弘历
朝代：清
体裁：七言绝句

冷芳迎日尚滋熙，不数徐黄画里姿。却似去年重九节，清晖阁畔独呤时。
瓶贮桂枝荷朵恭进皇太后并为图以纪其事
作者：弘历
朝代：清
体裁：七言绝句

底识山庄驻景长，荷花红映桂花黄。亚瓶香色都清净，益算先应献寿康。
瓶鱼
作者：弘历
朝代：清
体裁：七言律诗

琉璃瓶子贮鱼儿，庙市寻常衒鬻之。游泳依然在荇藻，噞喁且得饱饠餈。空明内外浑无阂，网罟搜求底用疑。欲笑橘中两老者，可曾澄朗乐如斯。
瓷枕
作者：弘历
朝代：清
体裁：五言律诗

瓷枕通灵气，全胜玳与珊。眠云浑不觉，梦蝶更应安。僧榻雨花乱，客衾霜月寒。卢生如识此，岂复叹邯郸。
瓷猫
作者：弘历
朝代：清
体裁：七言律诗

动物何来埏埴成，官窑不辨宋和明。笑中正自疑义府，指处真堪讽蔡京。陶犬瓦鸡恰宜伴，盆鱼壁鼠漫须惊。置于燥色牡丹侧，方识如丝正午睛。
瓷雁
作者：弘历
朝代：清
体裁：六言诗

好在沙头溪觜，那劳月宿霜征。有质奚忧矰缴，不材无虑炰烹。
瓿松
作者：弘历
朝代：清
体裁：古风

黄山多奇松，其种不一足。贾客移之瓿，船载他方鬻。柯以数尺计，概有凌云局。根以数岁植，貌有千年朴。大似方朔窥，王母小儿目。
甄心斋
作者：弘历
朝代：清
体裁：古风

人生受天地之中，受中生更心为宗。有如绿水月印空，不著一物无不通。澄彻光明万理融，溪斋俯仰得所同，谁能甄者惟鸿濛。
甄心斋
作者：弘历
朝代：清
体裁：古风

子舆氏有言，心之官则思。又曰物备我，甄陶率莫遗。如何云甄心，古颇有此辞。譬以水洗水，知为浴者谁。然亦得转语，本末无异施。
甄心斋
作者：弘历
朝代：清
体裁：古风

屏户峰嵚嵜，带阶溪淡沱。栋宇搆朴雅，几席置贴妥。欲仙同蓬瀛，入赋异馺娑。从幽得静陶，思微见真可。慕道讵如彼，筹治益廑我。
甄心斋
作者：弘历
朝代：清
体裁：七言绝句

常谓立言多好奇，甄心因致七签遗。思微底用求高远，数语圣经早尽之。
甄心斋
作者：弘历
朝代：清
体裁：五言律诗

水秀山明窟，林深径曲关。最宜消夏暑，况复值几閒。趣在形神表，妙因淡远间。甄心非罔象，仍以忆民艰。
甄心斋
作者：弘历
朝代：清
体裁：七言律诗

诡峰窈窕竹玲珑，蹀步行馀小憩躬。心绪欠佳艰迥句，山斋信美愧卑宫。雨苔欲吐痕无定，夏叶虽齐望转通。安得逍遥托物外，惟应饥溺廑寰中。
甄心斋口号
作者：弘历
朝代：清
体裁：七言绝句

一过佳处观大意，暖席坐曾罕遇之。今日高斋消半刻，为吟七字得便宜。
甄心斋口号
作者：弘历
朝代：清
体裁：五言绝句

万物备于我，心实一身师。欲问甄心者，能甄心者谁。
甄心斋口号
作者：弘历
朝代：清
体裁：七言绝句

世间万物从心矩，试问甄心倩孰甄。选字名斋还绎义，七签云笈语输纯。
甄心斋口号
作者：弘历
朝代：清
体裁：七言绝句

方寸于何可著尘，依然泉石足怡神。设从斋觅甄心者，外本知为内末人。
甄心斋咏竹
作者：弘历
朝代：清
体裁：古风

碧池带其前，绿竹屏其后。前年竹作花，琅玕日萎就。昨岁得医法，病祛兹益茂。是因翻大典，体物奇功售。猗猗万叶芃，矗矗干竿凑。映日鸾凤舞，摇风笙筑奏。较向实改观，开卷有益究。虽然吾转恧，施政曾未觏。
甄心斋有会
作者：弘历
朝代：清
体裁：古风

心为五官主，天赋非外来。甄有治之义，甄心藉谁哉。不为外物染，克已一言该。仍为自甄耳，心治物胥谐。动归静契根，内为外之荄。斯斋有似之，方寸会深培。
甘肃巡抚明德奏报得雨
作者：弘历
朝代：清
体裁：七言律诗

边方连歉冀连收，西望那忘蔀屋愁。去岁幸歌秋有穫，今春益吁泽时流。驿章喜报沾膏足，农耒欣知趁润脩。兵后逢年共休息，天恩惠我独绸缪。
甘肃巡抚明德奏报得雪
作者：弘历
朝代：清
体裁：古风

二月十九雪，数千里而遥。偏南则沾雨，齐豫歌渥饶。近北雨继雪，盈寸旋亦消。甘抚今奏至，同日六花飘。西北边寒地，本无秋麦苗。此泽利春耕，深慰吾望翘。天恩何修得，乾惕励旰宵。
甘肃布政使福崧奏报得雨诗以志慰
作者：弘历
朝代：清
体裁：古风

歼贼命王师，无非计安民。行程计近远，一再遣重臣。和珅入甘境，即有雨随轮。今接旬宣奏，屡被膏泽均。甘省艰致雨，地瘠民诚贫。犁巢虽未蒇，农兆慰则真。宣来咨实情，珅回复由秦。云秦晋麦收，胥至九十分。何以承天庥，惟益励敬勤。
甘肃总督勒保奏得雨诗以志慰
作者：弘历
朝代：清
体裁：五言律诗

土燥山高地，春生夏长迟。省中及各属，继被复深滋。似此天恩渥，益加予志寅。寰区率佳报，自问曷承兹。
甘肃总督勒保奏报得有透雨诗以志事
作者：弘历
朝代：清
体裁：七言绝句

甘省沾膏向较迟，透沾廿五越称奇。此而更问谁之咎，方寸惟思咎自知。
甘肃总督吴达善奏报得雨诗以志事
作者：弘历
朝代：清
体裁：古风

甘肃乃极边，地瘠民屡空。军饷由转输，去年况灾逢。蠲赈虽沛施，岂如锡岁丰。今春复艰雨，西顾心忧忡。飞章悉佳音，河西及河东。均得尺泽沾，可以兴耕农。为之手加额，更虑力难从。给牛贷籽粒，毋孤天恩隆。畿辅犹然旱，日夜望弥颙。既靡神不宗，鲊荅计亦穷。云拖雨不落，无何罄散风。二麦固失望，大田待举堫。焦劳日以加，心恧难为容。上苍本仁慈，宁不哀予衷。
甘肃总督吴达善奏报得雨诗以志慰
作者：弘历
朝代：清
体裁：古风

甘肃屡灾后，穷黎念在兹。赈恤尽人力，宁如渥泽绥。冬雪虽稍沾，尚赖春雨时。手擘奏书囊，报雨喜可知。高者润数寸，下者或一犁。谷种胥得播，方伯宁我欺。西望为额庆，昊苍优贶垂。武成冀有秋，天意昭可思。敢或稍骄矜，惟益勖敬寅。
甘肃总督吴达善奏报秋收诗以志慰
作者：弘历
朝代：清
体裁：古风

自春闻沾膏，慰望意并切。诚以灾馀地，难再逢歉缺。夏月屡被泽，犹未敢怡悦。秋熟已登场，报来幸独窃。米价落大半，兼无租赋折。吾民其少苏，额手天恩彻。明年亦免租，连稔冀以叠。元气庶可复，西顾廑调燮。
甘肃总督吴达善奏报麦收诗以志慰
作者：弘历
朝代：清
体裁：古风

甘凉二麦熟，喜值王师班。去岁谷踊贵，今已减七钱。正供虽屡免，其如灾旱连。军需所会地，宁免物价艰。嗟哉淳朴民，安静无他言。是予所深嘉，不靳泽频颁。予泽惟补罅，天泽斯普全。从此雨旸时，秋成更冀焉。讵易复元气，庶稍救眉燃。时若宁可必，西望仍忧先。
甘霖既沾诣畅春园问安仰慰圣母望岁之诚并成长句恭志盛德
作者：弘历
朝代：清
体裁：七言律诗

自古祈年廑陛廷，几曾步祷见慈宁。承欢滋愧心无那，破闷真知雨有灵。膝下先陈多黍润，阶前更喜散萱馨。称觞始得申衷悃，遥指南山入座青。
甘霖普降特召大学士内廷翰林圆明园泛舟游览即事成诗同诸臣面赋以志一时胜赏时乾隆三年六月六日也
作者：弘历
朝代：清
体裁：七言律诗

偶因几暇事游观，特许儒臣礼数宽。霁现山容凝翠黛，风披水面绉冰纨。泛舟共勖济川训，即境还思力穑难。前日甘霖敷泽遍，新诗分赋志同欢。
甘露寺
作者：弘历
朝代：清
体裁：古风

一滴之露生乎天，一滴之水成乎地。曰天曰地霄壤隔，露与水融原不二。忘其不二合其一，是谓甘露之妙义。甘露妙义无不遍，岂在数间此山寺。山寺即无不遍者，又岂不然甘露是。佛家或复喻以法，世道更有称为瑞。愈出愈远有何涉，露付不知万物备。
甘露寺
作者：弘历
朝代：清
体裁：五言律诗

江干跋玉马，云表谒祗园。不见萧公镬，聊参能祖幡。四雄迹已泯，六代地犹存。独爱司勋句，因之憩北轩。
甘露寺·其一
作者：弘历
朝代：清
体裁：古风

五台刹若林，一刹一名字。是处有山泉，即号甘露寺。泉出于地露降天，是一是二犹疑焉。天生地成胥为水，则其同也理固然。露无不甘此独占，膻芗实以依金仙。
甘露寺·其二
作者：弘历
朝代：清
体裁：七言绝句

应真五百皆离垢，既称离垢身何有。乃曰居然浴于斯，此可质诸师利否。
甘露寺三用张祜韵
作者：弘历
朝代：清
体裁：五言律诗

枕岭有高寺，过江无点埃。陡思庚子别，复此甲辰来。佛鸟窥经册，天花落讲台。清诗读承吉，心地一时开。
甘露寺作歌
作者：弘历
朝代：清
体裁：古风

泠泠之露降乎天，瀼瀼之露现乎地。天地相遥难计量，而露一滴原非二。曰二曰一与分疏，是谓迷头认影辈。于其迷中复名甘，更以甘露强名寺。毫釐之失千里谬，那得曼殊谓之是。喻以佛法本来幻，笑其世法或称瑞。更有文人骋躗辞，曰文曰武分疏义。空中楼阁付弗知，那涉语言及文字。
甘露寺六韵
作者：弘历
朝代：清
体裁：五言排律

志谓吴年建，或称天露垂。史评竟谁定，佛法本无为。是日韶春好，言寻初地宜。郡城东角到，轩槛北端披。全揽江山胜，独标今古奇。吟安须五字，翠跸为迟移。
甘露寺再用张祜韵
作者：弘历
朝代：清
体裁：五言律诗

古寺枕江岸，上方绝世埃。春能醒物睡，佛已识予来。徒和张家句，那寻李氏台。浮云为揽景，归岫一时开。
甘露寺北轩叠前用杜牧韵
作者：弘历
朝代：清
体裁：七言律诗

又向润州古寺行，最无情处动人情。开轩爱俯江拖带，煮鼎徐听瓶响笙。南戒六朝皆往迹，紫微七字独扬声。登舟适可乘潮进，一再留吟恐近名。
甘露寺北轩用杜牧韵
作者：弘历
朝代：清
体裁：七言律诗

精蓝礼罢试闲行，北首疏轩最畅情。座俯长江拖玉练，窗含清籁飒桃笙。地传晋代还梁代，钟是唐声抑宋声。故迹千秋率如此，司勋饶得占诗名。
甘露寺和苏轼韵
作者：弘历
朝代：清
体裁：古风

江晓风始息，山芳春未阑。江山有佳致，助我寻清欢。三诏别隐士，万骑拥材官。舍舟而遵陆，快控青骢鞍。左右绿麦畦，曲折朱木栏。比日多舟居，乘马意为宽。南仰峰嵂嶊，北俯波渺漫。寻筏步初地，参幡标刹竿。涌出宇写莲，蹲来石貌羱。蒲牢传天监，年月精镌钻。其西踞算峰，卧龙筹阿瞒。其东接象岭，锁钥壮雄观。六朝此割据，训练列卒团。萧梁更佞佛，云益功德澜。长廊扶㠎嶪，拾级暂游盘。居然得所思，古殿犹善完。猊鼎喷都梁，鲸幡剪绮纨。庄严获福果，俗僧多诞谩。天人下山节，云中翔且跚。忽为骖者龙，忽为翥者鸾。如梦幻泡影，一语真不刊。小阁冠峰顶，拂拂天风寒。长烟一空碧，骋目穷江干。卫公柏何在，空传枝屈蟠。更闻葬舍利，七粒已出棺。当时颇树党，布金徒致叹。地下遇董狐，应悔迹未刓。东坡诗中仙，五字留吟安。豪气驱雄才，力敌扶摇抟。倚韵成长篇，非欲为其难。梅花率已发，梅子何时酸。重来应首夏，无何一指弹。
甘露寺用张祜韵
作者：弘历
朝代：清
体裁：五言律诗

心净泯群象，目空无点埃。三乘于以阅，四度底论来。江色翻禅壁，山光落讲台。卫公固扃鐍，舍利也还开。
甘露寺顶上大殿联
作者：弘历
朝代：清
体裁：联

地窄天宽，江山雄楚越；沤浮浪卷，栋宇自孙吴。
甘露泉
作者：弘历
朝代：清
体裁：古风

一滴之露通苍天，一滴之水通黄泉。彻上彻下本如是，何独称甘此渫然。文殊问不二，维摩默无语。栖岩枕谷刹若林，安名立字乃尔许。涓涓流作功德池，五百应真曾浴斯。问谁是能谁是所，泠泠澄照付不知。
生冬二十首仍用元微之生春诗韵·其一
作者：弘历
朝代：清
体裁：五言律诗

何处生冬早，冬生颁朔中。万方大一统，三代久同风。东鲽西鹣合，考文制度融。人人阅花甲，欢动老年丛。
生冬二十首仍用元微之生春诗韵·其七
作者：弘历
朝代：清
体裁：五言律诗

何处生冬早，冬生节荐中。感同霜与露，悲忆木和风。亿叶丕基护，二陵神会融。盛京溯一脉，遥隔万山丛。
生冬二十首仍用元微之生春诗韵·其三
作者：弘历
朝代：清
体裁：五言律诗

何处生冬早，冬生春小中。六阳虽避卦，一气不潜风。消息岂常息，嫩融真个融。程朱引未发，著说语芟丛。
生冬二十首仍用元微之生春诗韵·其九
作者：弘历
朝代：清
体裁：五言律诗

何处生冬早，冬生台望中。吸精宝云顶，观出葛仙风。日月并升际，朔晨应候融。山房及丹井，今尚艳词丛。
生冬二十首仍用元微之生春诗韵·其二
作者：弘历
朝代：清
体裁：五言律诗

何处生冬早，冬生衰日中。温暾烜朔气，煦妪却凉风。赤道行前远，黄棉披后融。万年承爱景，恒愿照萱丛。
生冬二十首仍用元微之生春诗韵·其二十
作者：弘历
朝代：清
体裁：五言律诗

何处生冬早，冬生绨几中。滴书宁藉酒，摘句亦吟风。廿首三番叠，四时一气融。殊胜元刺史，株守小梅丛。
生冬二十首仍用元微之生春诗韵·其五
作者：弘历
朝代：清
体裁：五言律诗

何处生冬早，冬生红叶中。离离偏映日，闪闪未飘风。那碍施朱赤，忽疑照炬融。祗应笑松柏，能几镇留丛。
生冬二十首仍用元微之生春诗韵·其八
作者：弘历
朝代：清
体裁：五言律诗

何处生冬早，冬生粥厂中。五城施继日，百里向如风。讵止充肠果，还因温体融。文王缅发政，先此四民丛。
生冬二十首仍用元微之生春诗韵·其六
作者：弘历
朝代：清
体裁：五言律诗

何处生冬早，冬生虫俯中。下藏知闭冻，曲伏解防风。多蓄蛰粮富，牢封坯户融。微嫌彼穴氏，攻逼太丛丛。
生冬二十首仍用元微之生春诗韵·其十
作者：弘历
朝代：清
体裁：五言律诗

何处生冬早，冬生雉蜃中。时来因入水，化去不缘风。嘘气云楼幻，吹烟海市融。山川如用器，职在鬯人丛。
生冬二十首仍用元微之生春诗韵·其十一
作者：弘历
朝代：清
体裁：五言律诗

何处生冬早，冬生纳稼中。农人盼十月，儒士咏豳风。万宝仓箱积，千村欢喜融。于茅索绹继，乘屋正攒丛。
生冬二十首仍用元微之生春诗韵·其十七
作者：弘历
朝代：清
体裁：五言律诗

何处生冬早，冬生洋表中。来知经大海，运不畏寒风。爨火犹嫌拙，沸汤空自融。人工夺天巧，沃漏愧神丛。
生冬二十首仍用元微之生春诗韵·其十三
作者：弘历
朝代：清
体裁：五言律诗

何处生冬早，冬生盆菊中。小签常傲冷，别体不愁风。色共梅桩丽，香和兰篆融。却嗤彭泽老，篱下已枯丛。
生冬二十首仍用元微之生春诗韵·其十九
作者：弘历
朝代：清
体裁：五言律诗

何处生冬早，冬生暖阁中。漏长宜静夜，帘下避严风。桂檠兰镫灿，猊炉鸽炭融。迟眠批奏牍，军务递蚕丛。
生冬二十首仍用元微之生春诗韵·其十二
作者：弘历
朝代：清
体裁：五言律诗

何处生冬早，冬生始冻中。狐听当孟月，鱼陟待初风。晓冷明明结，午暄略略融。冰嬉将试艺，盼切护军丛。
生冬二十首仍用元微之生春诗韵·其十五
作者：弘历
朝代：清
体裁：五言律诗

何处生冬早，冬生神祀中。立竿祈福祉，执豕述先风。分胙武文会，联情内外融。曾孙看绕膝，玉树漫言丛。
生冬二十首仍用元微之生春诗韵·其十八
作者：弘历
朝代：清
体裁：五言律诗

何处生冬早，冬生冬笋中。鞭行偏应节，舟运每藏风。一寸迎眸嫩，三餐熨齿融。独怜锄钁际，不放长乔丛。
生冬二十首仍用元微之生春诗韵·其十六
作者：弘历
朝代：清
体裁：五言律诗

何处生冬早，冬生望雪中。才看云出谷，偏畏宇吹风。宁为催梅发，惟图护麦融。绸缪每豫计，愁不离眉丛。
生冬二十首仍用元微之生春诗韵·其十四
作者：弘历
朝代：清
体裁：五言律诗

何处生冬早，冬生陨萚中。依依虽耐日，落落已随风。辞干心犹恋，归根意自融。六章近纤巧，不复斗吟丛。
生冬二十首仍用元微之生春诗韵·其四
作者：弘历
朝代：清
体裁：五言律诗

何处生冬早，冬生暖帽中。獭乌轻试燠，貂紫重禁风。抹额颜增润，称心气已融。殷冔与周冕，底藉礼图丛。
生夏二十首仍用元微之生春诗韵·其一
作者：弘历
朝代：清
体裁：五言律诗

何处生夏早，夏生平秩中。玑旋四月节，竿相巽方风。天德空牢惠，日行南陆融。测辰昼方永，漏报挈壶丛。
生夏二十首仍用元微之生春诗韵·其七
作者：弘历
朝代：清
体裁：五言律诗

何处生夏早，夏生菜圃中。王瓜生滟露，苦菜秀猗风。缀架垂垂好，堆盘款款融。寒酸有真味，莫问食单丛。
生夏二十首仍用元微之生春诗韵·其三
作者：弘历
朝代：清
体裁：五言律诗

何处生夏早，夏生礿祭中。朔辰修孟祀，太室敞薰风。笾豆牺牲进，衣冠礼乐融。为荣传有事，潢衍荐椒丛。
生夏二十首仍用元微之生春诗韵·其九
作者：弘历
朝代：清
体裁：五言律诗

何处生夏早，夏生浴佛中。有缘澄性海，无始畅宗风。德水本清净，戒香自妙融。如来泯来去，底事此僧丛。
生夏二十首仍用元微之生春诗韵·其二
作者：弘历
朝代：清
体裁：五言律诗

何处生夏早，夏生换季中。捲檐皮去暖，哆口葛含风。晴雨还殊制，袍衫雅称融。朝章弗相袭，遵守搢绅丛。
生夏二十首仍用元微之生春诗韵·其二十
作者：弘历
朝代：清
体裁：五言律诗

何处生夏早，夏生翠簟中。含凉似铺雪，却暑欲翻风。丽觉红藤侈，滑欣白薤融。掞笺聊遣兴，未足俪吟丛。
生夏二十首仍用元微之生春诗韵·其五
作者：弘历
朝代：清
体裁：五言律诗

何处生夏早，夏生雩祭中。见龙因请雨，乐凯已歌风。青幕苾芬荐，绛霄烟燎融。庶几膏泽惠，瞻望叶云丛。
生夏二十首仍用元微之生春诗韵·其八
作者：弘历
朝代：清
体裁：五言律诗

何处生夏早，夏生莺语中。候寒迟北地，鸣试藉南风。色以金衣艳，声谐玉管融。戴颙饶幸事，两度觅方丛。
生夏二十首仍用元微之生春诗韵·其六
作者：弘历
朝代：清
体裁：五言律诗

何处生夏早，夏生新绿中。清和方应候，葱茜始舒风。绕屋都无异，连林若有融。后凋殊众者，祗看柏松丛。
生夏二十首仍用元微之生春诗韵·其十
作者：弘历
朝代：清
体裁：五言律诗

何处生夏早，夏生试扇中。展时轻蔽日，摇际自来风。题咏性情托，画图景物融。五明逞奇说，诬圣辟辞丛。
生夏二十首仍用元微之生春诗韵·其十一
作者：弘历
朝代：清
体裁：五言律诗

何处生夏早，夏生麦浪中。挂帆谁泛海，拖縠自宜风。候冀青黄接，香闻饼饵融。老农凝望眼，日在绿波丛。
生夏二十首仍用元微之生春诗韵·其十七
作者：弘历
朝代：清
体裁：五言律诗

何处生夏早，夏生庙会中。元君传圣诞，五顶盛灵风。台阁肩行簇，幢幡扛戏融。道民贵因俗，难概禁繁丛。
生夏二十首仍用元微之生春诗韵·其十三
作者：弘历
朝代：清
体裁：五言律诗

何处生夏早，夏生樱荐中。藉申殷宰训，宁学汉家风。笼贮青丝夥，盘堆赤玉融。奚称文馆宴，欢聚侍臣丛。
生夏二十首仍用元微之生春诗韵·其十九
作者：弘历
朝代：清
体裁：五言律诗

何处生夏早，夏生毳幕中。杀牛非礿祭，诈马述先风。柳插欢心浃，湩成醉面融。应怜驹未饱，绠系泣枯丛。
生夏二十首仍用元微之生春诗韵·其十二
作者：弘历
朝代：清
体裁：五言律诗

何处生夏早，夏生红药中。本殊草与木，花丽日和风。分埒荣非妒，当阶意欲融。元晖点笔际，翻影正连丛。
生夏二十首仍用元微之生春诗韵·其十五
作者：弘历
朝代：清
体裁：五言律诗

何处生夏早，夏生荷叶中。田田才铺水，贴贴未摇风。钱似黄无染，玉如青有融。待开初日朵，莫忘泛波丛。
生夏二十首仍用元微之生春诗韵·其十八
作者：弘历
朝代：清
体裁：五言律诗

何处生夏早，夏生结制中。经行罢僧脚，默坐究禅风。动植伤胥惜，钟鱼寂总融。安居毒龙伏，慧草任成丛。
生夏二十首仍用元微之生春诗韵·其十六
作者：弘历
朝代：清
体裁：五言律诗

何处生夏早，夏生黄伞中。团张蔽炎热，斜飏受凉风。葵拟倾阳好，竹支得阴融。如将譬捧日，可唤瑞云丛。
生夏二十首仍用元微之生春诗韵·其十四
作者：弘历
朝代：清
体裁：五言律诗

何处生夏早，夏生鱼跃中。暴腮争逐浪，孳尾惯冲风。或妒鳞鬐鼓，相交意气融。鲲鲵旋浮散，脉脉复丛丛。
生夏二十首仍用元微之生春诗韵·其四
作者：弘历
朝代：清
体裁：五言律诗

何处生夏早，夏生帘箔中。易毡知去冷，代竹为延风。似水漪纹澹，遮曦晃影融。独怜认巢燕，窥煞碧筠丛。
生春二十首用元微之韵·其一
作者：弘历
朝代：清
体裁：五言律诗

何处生春早，春生斗柄中。丽天居北宿，指艮转东风。玉杓垂如注，璿玑象已融。拱辰恒近极，率领众星丛。
生春二十首用元微之韵·其七
作者：弘历
朝代：清
体裁：五言律诗

何处生春早，春生颁赐中。北羊肥带冻，东鹿整乾风。绣袋星辰烂，綵笺粉碧融。恩波教共沐，足傲小山丛。
生春二十首用元微之韵·其三
作者：弘历
朝代：清
体裁：五言律诗

何处生春早，春生书福中。迎年应腊朔，施惠守家风。凤篆鹓班布，朱笺墨沈融。堂廉钦敛锡，云蕞漫言丛。
生春二十首用元微之韵·其九
作者：弘历
朝代：清
体裁：五言律诗

何处生春早，春生守岁中。一宵辞旧腊，明日迓条风。耳厌漏声递，情怜烛影融。儿童那知惜，玉笋闹成丛。
生春二十首用元微之韵·其二
作者：弘历
朝代：清
体裁：五言律诗

何处生春早，春生积雪中。照墀常若月，栖瓦不妨风。扶脊离离闪，垂檐滴滴融。宫鸦能避冷，枝入万年丛。
生春二十首用元微之韵·其二十
作者：弘历
朝代：清
体裁：五言律诗

何处生春早，春生元夕中。玉轮刚满夜，碧宇净微风。鹤焰光含响，蚖膏暖带融。明朝园里望，万树著花丛。
生春二十首用元微之韵·其五
作者：弘历
朝代：清
体裁：五言律诗

何处生春早，春生腊鼓中。毛员鸣送冷，腰细响随风。草纽芽将发，虫坯户渐融。冬冬绕街巷，忙煞小儿丛。
生春二十首用元微之韵·其八
作者：弘历
朝代：清
体裁：五言律诗

何处生春早，春生馈岁中。通情随地产，饷节任乡风。砚匣琉璃焕，茶杯沆瀣融。东坡题句罢，绻念在蚕丛。
生春二十首用元微之韵·其六
作者：弘历
朝代：清
体裁：五言律诗

何处生春早，春生春帖中。讵云期应节，亦欲验歌风。传字惟苏轼，谈经孰马融。准今还酌古，藻掞翰林丛。
生春二十首用元微之韵·其十
作者：弘历
朝代：清
体裁：五言律诗

何处生春早，春生爆竹中。千门鸣入夜，万户响成风。启蛰雷前发，晞阳雪不融。星星才欲点，却走内家丛。
生春二十首用元微之韵·其十一
作者：弘历
朝代：清
体裁：五言律诗

何处生春早，春生仙木中。神荼为鬼伯，郁垒有罡风。吉语符如券，邪氛消以融。至今传度索，桃树尚丛丛。
生春二十首用元微之韵·其十七
作者：弘历
朝代：清
体裁：五言律诗

何处生春早，春生盆卉中。梅仍高士传，松自古人风。汉代侵侵有，唐花色色融。怜他日增巧，开到鼠姑丛。
生春二十首用元微之韵·其十三
作者：弘历
朝代：清
体裁：五言律诗

何处生春早，春生元会中。一年钦首祚，万国觐同风。淑律鸾旗展，初阳凤阙融。普天人益岁，喜气上眉丛。
生春二十首用元微之韵·其十九
作者：弘历
朝代：清
体裁：五言律诗

何处生春早，春生祈谷中。上辛传汉制，元日溯周风。匏爵三升肃，箫韶九奏融。屏营吁绥屡，丰遍黍禾丛。
生春二十首用元微之韵·其十二
作者：弘历
朝代：清
体裁：五言律诗

何处生春早，春生献岁中。慈宁临正旦，长信启祥风。率拜王公集，秩陈礼乐融。思齐千万寿，筹满海山丛。
生春二十首用元微之韵·其十五
作者：弘历
朝代：清
体裁：五言律诗

何处生春早，春生布令中。十行无靳泽，万里有从风。水旱加月赈，闾阎几景融。叮咛谕大吏，毋使弊滋丛。
生春二十首用元微之韵·其十八
作者：弘历
朝代：清
体裁：五言律诗

何处生春早，春生挑菜中。铺帘平护冻，植障曲防风。七种堆盘翠，五辛熨齿融。底须蕴火迫，紫绿自分丛。
生春二十首用元微之韵·其十六
作者：弘历
朝代：清
体裁：五言律诗

何处生春早，春生綵胜中。金蜂浑出蛰，玉燕欲翻风。麦穗丰年兆，昙花瑞气融。裁罗还叠锦，斗巧翠鬟丛。
生春二十首用元微之韵·其十四
作者：弘历
朝代：清
体裁：五言律诗

何处生春早，春生三素中。玉楼云作盖，金阙驾随风。紫绿白无杂，郁纶囷有融。最怜凝望者，迷目八轮丛。
生春二十首用元微之韵·其四
作者：弘历
朝代：清
体裁：五言律诗

何处生春早，春生冰戏中。踉䠙蹴飞雪，扪㨏搏惊风。讵数跳丸捷，非讹蹙鞠融。论功遍行赏，凫藻羽林丛。
生秋庭
作者：弘历
朝代：清
体裁：七言律诗

小筑幽斋爱静便，枫楸杂植竹松边。径穿奇石古而僻，砌绕寒芳秀以妍。陶冶底誇诗廿首，鹿蕉忽忆事三年。生秋庭里秋光满，此日重吟又偶然。
生秋庭作
作者：弘历
朝代：清
体裁：五言排律

一日生秋遍，生秋此处多。清阴犹张王，细卉已婆娑。柱础全收润，池塘欲作波。快晴心共豁，徂暑物含和。更敞虚明牖，还延青翠螺。壁间五载咏，睫眼讶无何。
生秋庭作
作者：弘历
朝代：清
体裁：七言律诗

虚庭景色飒含金，皎日清风拂竹林。杂卉晞旸争茜绚，乔柯得荫亦森沉。鉴池朗印尘俱净，画壁周遮兴可寻。今日生秋閒属咏，平添尔许向秋心。
生秋诗用元微之生春诗韵·其一
作者：弘历
朝代：清
体裁：五言律诗

何处生秋早，秋生云色中。巧看常捧日，轻已渐随风。似盖承金皞，为车送祝融。黄姑盼河畔，恨掩白榆丛。
生秋诗用元微之生春诗韵·其七
作者：弘历
朝代：清
体裁：五言律诗

何处生秋早，秋生野墅中。桔槔閒过夏，砧杵响随风。路远书难寄，宵深梦未融。欲知无限思，弱妇两眉丛。
生秋诗用元微之生春诗韵·其三
作者：弘历
朝代：清
体裁：五言律诗

何处生秋早，秋生霁色中。虚明开碧宇，阊阖下西风。琐闼清晖朗，银蟾素彩融。读书秋日乐，何必斗谈丛。
生秋诗用元微之生春诗韵·其九
作者：弘历
朝代：清
体裁：五言律诗

何处生秋早，秋生梧色中。数枝刚映月，一叶已飘风。石鼎閒烹苦，楸枰试蹙融。欧阳将点笔，声在绿云丛。
生秋诗用元微之生春诗韵·其二
作者：弘历
朝代：清
体裁：五言律诗

何处生秋早，秋生玉露中。珠圆池芰晓，笙亮树蝉风。鹤梦宵初警，花心暖尚融。金盘耸百尺，不及小山丛。
生秋诗用元微之生春诗韵·其二十
作者：弘历
朝代：清
体裁：五言律诗

何处生秋早，秋生濛雨中。一番寒乍峭，几缕细因风。蛩咽莎常湿，蜗盘泥尚融。陡怀有鸟咏，已是少年丛。
生秋诗用元微之生春诗韵·其五
作者：弘历
朝代：清
体裁：五言律诗

何处生秋早，秋生紫禁中。莲筒添夜漏，珠缀度凉风。问政清襟爽，观农乐意融。玉阶多雨露，芬递蕙兰丛。
生秋诗用元微之生春诗韵·其八
作者：弘历
朝代：清
体裁：五言律诗

何处生秋早，秋生断岸中。柳怀谢女雪，花老鲤鱼风。暝色苍烟合，湖光返照融。最怜潇洒意，红蓼一丛丛。
生秋诗用元微之生春诗韵·其六
作者：弘历
朝代：清
体裁：五言律诗

何处生秋早，秋生江路中。有期桑土社，无恙布帆风。山市晴岚散，渔蓑晚霁融。水乡多乐事，莫漫过蚕丛。
生秋诗用元微之生春诗韵·其十
作者：弘历
朝代：清
体裁：五言律诗

何处生秋早，秋生杂卉中。乱英纷饮露，幽韵各含风。色夺云绡剪，香招粉蝶融。渊明沈醉处，徒对未开丛。
生秋诗用元微之生春诗韵·其十一
作者：弘历
朝代：清
体裁：五言律诗

何处生秋早，秋生鸟思中。莺声寻旧树，燕羽避新风。拳鹭依芦稳，眠鸥护水融。莫愁时寂寞，转眼入芳丛。
生秋诗用元微之生春诗韵·其十七
作者：弘历
朝代：清
体裁：五言律诗

何处生秋早，秋生绮户中。针穿乞巧夕，叶落唱回风。篆影成灰浅，蟾光照簟融。嫦娥犹自独，清冷桂花丛。
生秋诗用元微之生春诗韵·其十三
作者：弘历
朝代：清
体裁：五言律诗

何处生秋早，秋生稚戏中。斗蛩争镇日，引蝶闹团风。草叶藏钩密，萤光扑扇融。呼群庭院里，玉笋自成丛。
生秋诗用元微之生春诗韵·其十九
作者：弘历
朝代：清
体裁：五言律诗

何处生秋早，秋生客思中。玉关无北雁，羌笛怨西风。不解愁肠殢，难教酒病融。数茎衰白发，明镜点霜丛。
生秋诗用元微之生春诗韵·其十二
作者：弘历
朝代：清
体裁：五言律诗

何处生秋早，秋生池榭中。窗虚银汉月，波静白蘋风。成赋思何瑾，开尊忆孔融。犹怜阶砌畔，石竹已分丛。
生秋诗用元微之生春诗韵·其十五
作者：弘历
朝代：清
体裁：五言律诗

何处生秋早，秋生半睡中。张灯犹畏暖，搴幔为延风。榴枕原堪倚，冰盘渐不融。翻嫌刚假寐，络纬警寒丛。
生秋诗用元微之生春诗韵·其十八
作者：弘历
朝代：清
体裁：五言律诗

何处生秋早，秋生古寺中。拈来参指月，动处悟幡风。底用悲潘岳，谁能识懒融。孤云与片石，随意是禅丛。
生秋诗用元微之生春诗韵·其十六
作者：弘历
朝代：清
体裁：五言律诗

何处生秋早，秋生晓镜中。宝奁初吐月，高髻不惊风。靧面酥旋滴，弹唇汗欲融。却闻呼小玉，带露折萱丛。
生秋诗用元微之生春诗韵·其十四
作者：弘历
朝代：清
体裁：五言律诗

何处生秋早，秋生人意中。望来欣玉宇，披处得金风。梧榻全延爽，桃笙已送融。游心竹素圃，不入绮罗丛。
生秋诗用元微之生春诗韵·其四
作者：弘历
朝代：清
体裁：五言律诗

何处生秋早，秋生流火中。时来因别暑，西去不缘风。勤学思车胤，谈经忆马融。若虞烟气引，莫近柞犹丛。
用乾清宫西暖阁贮敬天勤民宝之例贮古稀天子之宝于东暖阁既刻古稀说于宝端并系以诗
作者：弘历
朝代：清
体裁：古风

祖宗贻玉宝，敬天及勤民。兹予逮古稀，爰始刻贞珉。敬勤传家法，奕世当永遵。设我子孙中，年或古稀臻。此宝亦宜用，弆之檀匣陈。斯则待乾贶，未敢预卜频。西清者恒守，左个者偶循。嗣服祈承命，巩谦勖慎寅。
用刘长卿栖霞寺东峰寻南齐明徵君故居韵
作者：弘历
朝代：清
体裁：五言排律

世殊数百载，厥宅访何从。但自存高致，无妨问故峰。入云寻玉径，镌石现金容。春日重临寺，六朝尚有松。影标霞际塔，声落讲时钟。唐吏将齐隐，忘年任相逢。
用十二辰本字题四库全书
作者：弘历
朝代：清
体裁：古风

四库搜经史集子，绝胜书画收张丑。木天群彦聚清寅，宁一青藜照金卯。名山蒐校及兹辰，给扎授餐岁始已。讵以军事废旁午，速成欲信斯之未。玩愒有戒居申申，继晷焚膏穷二酉。乙览秉烛金屈戍，三豕子夏辨己亥。
用庾信咏画屏风二十四首元韵即效其体并命金廷标为图各题其上·其七
作者：弘历
朝代：清
体裁：古风

言装百宝鞍，用驾七香车。马既游如龙，人亦胜于花。素饰谢锦绣，淡扫辞铅华。轻风信解事，飘将罗带斜。
用庾信咏画屏风二十四首元韵即效其体并命金廷标为图各题其上·其三
作者：弘历
朝代：清
体裁：古风

底称江国春，梅花与结邻。山中卧高士，林下来美人。逸韵盈玉靥，净香喷珠唇。不藉高唐雨，已为姑射神。
用庾信咏画屏风二十四首元韵即效其体并命金廷标为图各题其上·其九
作者：弘历
朝代：清
体裁：古风

即树以为柱，扫叶以为堂。鸬鹚初引杓，鸳鸯复在梁。画出格定高，诗成字亦香。此中乐有馀，何必登伎床。
用庾信咏画屏风二十四首元韵即效其体并命金廷标为图各题其上·其二
作者：弘历
朝代：清
体裁：古风

锦帆泾曲注，太湖宛面前。相将如花女，并泛采香船。思长还拟藕，貌艳欲羞莲。千载怀吴宫，其人然乎然。
用庾信咏画屏风二十四首元韵即效其体并命金廷标为图各题其上·其二十
作者：弘历
朝代：清
体裁：古风

丛木成云林，素水盈璧池。闲宫井绮轩，华屋檐铎吹。异草铺重茵，若木交长枝。可以青春延，安知白日欹。
用庾信咏画屏风二十四首元韵即效其体并命金廷标为图各题其上·其二十一
作者：弘历
朝代：清
体裁：古风

丛林闭远闾，深山结小斋。寒泉水供饮，荒涂草半埋。自足娱清音，了当谢尘怀。彦伦元史流，终不与之偕。
用庾信咏画屏风二十四首元韵即效其体并命金廷标为图各题其上·其二十三
作者：弘历
朝代：清
体裁：古风

昔日汾河曲，弭楫横东流。榜人歌采菱，渊客誇弄舟。宁须下置戈，诚然上有楼。请看临素节，至今风帆浮。
用庾信咏画屏风二十四首元韵即效其体并命金廷标为图各题其上·其二十二
作者：弘历
朝代：清
体裁：古风

王孙去何久，芳草春又菲。鱼弗溪前跃，雁自天边飞。更谁达素书，空思寄征衣。郁金堂上燕，昨日却双归。
用庾信咏画屏风二十四首元韵即效其体并命金廷标为图各题其上·其二十四
作者：弘历
朝代：清
体裁：古风

温峤玉镜台，陶侃螺酒杯。千秋佳话传，一梦浮云开。十二屏屈曲，廿四图往来。乘兴赓子山，底论济盐梅。
用庾信咏画屏风二十四首元韵即效其体并命金廷标为图各题其上·其五
作者：弘历
朝代：清
体裁：古风

珠履陪芳宴，金貂共胜游。兰殽藉山竦，椒酒酌渊流。散步延曲榭，歌声出舞楼。宁须羡七贵，可以傲五侯。
用庾信咏画屏风二十四首元韵即效其体并命金廷标为图各题其上·其八
作者：弘历
朝代：清
体裁：古风

殊胜水晶域，静真薝卜林。龙女献明珠，迦叶舞响琴。既不见有法，云何觅无心。前生是妙光，于斯薰习深。
用庾信咏画屏风二十四首元韵即效其体并命金廷标为图各题其上·其六
作者：弘历
朝代：清
体裁：古风

承陛碝磩接，綷宇琳琅连。凤笙擪银簧，鸾瑟调冰弦。碧玉按歌至，绿珠献舞前。持此太康心，荅彼方韶年。
用庾信咏画屏风二十四首元韵即效其体并命金廷标为图各题其上·其十
作者：弘历
朝代：清
体裁：古风

金风入閒庭，忽见桐叶飘。捣衣振纤手，就砧曲细腰。怨意既已切，哀音那得调。穷边寄凄凉，芳年孤冶姚。
用庾信咏画屏风二十四首元韵即效其体并命金廷标为图各题其上·其十一
作者：弘历
朝代：清
体裁：古风

贤才非鸿雁，致之亦待罗。祖逖闻鸡舞，宁戚扣牛歌。曳裾上云台，浮杯赏池荷。上下欢交欣，光辉一何多。
用庾信咏画屏风二十四首元韵即效其体并命金廷标为图各题其上·其十七
作者：弘历
朝代：清
体裁：古风

所贵豪侠者，趍急排难开。朱家德能饮，剧孟人喜来。轻金重一诺，投辖引千杯。刺史值大穷，须从后閤回。
用庾信咏画屏风二十四首元韵即效其体并命金廷标为图各题其上·其十三
作者：弘历
朝代：清
体裁：古风

阿阁搆层峰，上与青霄齐。飞星或可攓，流云乃觉低。蒙庄斯梦蝶，雒翁此祝鸡。谁能绾金章，日听晓乌啼。
用庾信咏画屏风二十四首元韵即效其体并命金廷标为图各题其上·其十二
作者：弘历
朝代：清
体裁：古风

云霞光上摇，楼台影倒悬。翠笼金城柳，香分玉井莲。芳带落镜中，长袖临风前。将谓太真游，孰知采菱船。
用庾信咏画屏风二十四首元韵即效其体并命金廷标为图各题其上·其十五
作者：弘历
朝代：清
体裁：古风

宣游何处好，未若鸿与壶。王乔布芳筵，方平携行厨。扬羽翘必双，流声韵何孤。快哉真仙人，小矣文君垆。
用庾信咏画屏风二十四首元韵即效其体并命金廷标为图各题其上·其十八
作者：弘历
朝代：清
体裁：古风

票姚成功还，威名震远戎。居第虽不问，赐赉胥从丰。步光藏宝剑，繁弱閒雕弓。惟留一片石，勒勋碛海中。
用庾信咏画屏风二十四首元韵即效其体并命金廷标为图各题其上·其十六
作者：弘历
朝代：清
体裁：古风

跨水作虹桥，象则银河长。天上尚藉鹊，人间自折杨。带结别前心，衣分离后香。千里共相见，惟应明月光。
用庾信咏画屏风二十四首元韵即效其体并命金廷标为图各题其上·其十四
作者：弘历
朝代：清
体裁：古风

桤林游涉骋，兰泽周驰过。置罘密弥野，旌旗纷映波。弋羽落层云，钓鳞出深河。原兽本易致，他他何足多。
用庾信咏画屏风二十四首元韵即效其体并命金廷标为图各题其上·其四
作者：弘历
朝代：清
体裁：古风

由来武陵水，万古无定源。绝尘斯得路，混俗徒望门。何须问贤主，适可游名园。延赏青霞标，憩息苍松根。